Ўзбекистон ЕОИИга қўшилмоқчими?\nТезкор: : Ўзбекистонда коронавирусга чалинганлар сони 172тага етди\n15:25 29.01.2020 (Янгиланган 19:44 29.01.2020)\nЕвроосиё аналитика клуби раҳбари Никита Мендковичга кўра, Ўзбекистон 2020-2021 йиллар давомидаёқ ЕОИИга кузатувчи сифатида қўшилиши мумкин.\nЎзбекистон президенти Шавкат Мирзиёев Ўзбекистоннинг ЕОИИ билан ҳамкорлиги ҳақида қатор баёнотлар қилди. Президент сўзларига кўра, мамлакат иттифоққа қўшилишнинг ижобий ва салбий томонларни ўрганиш учун дастлаб кузатувчи сифатида қўшилишни режалаштираётган, шундан сўнггина унга батамом аъзо бўлиш масаласи парламент томонидан узил-кесил ҳал этилиши лозим.\nЕОИИ эркин савдо ҳудудини кенгайтирмоқда\nТашқи ишлар вазирлиги ва республика асосий сиёсий партиялари вакилларининг сал олдин янграган баёнотларини инобатга олган ҳолда, Ўзбекистоннинг иттифоққа қўшилиш эҳтимолини жуда катта, дея баҳолаш мумкин.\nБиламизки, 2016 йилга қадар республиканинг ЕОИИга қўшилиши аҳамиятсиз саналган, бироқ амалдаги президент даврида бу масалани яна муҳокама қилина бошлади. Ва бунинг учун ўта жиддий сабаблар мавжуд.\nИжтимоий-иқтисодий чақириқлар аҳамияти\nИқтисодиёт соҳасида маълум ютуқларга қарамай, Тошкент охирги йилларда жиддий ижтимоий-иқтисодий хатарларга дуч келмоқда.\nРасмий статистика маълумотларига кўра, охирги ўн йилда республика аҳолиси сони йилига ўртача 680 минг кишига ўсмоқда. Шу давр ичида иш жойларининг ўсиши ўртача 220 минг иш ўринни ташкил қилди, 2010 йил охирига келиб, меҳнат бозорининг ривожланиш суръати деярли икки бараварга камайди. Яъни, ишсиз ёшлар сони йилига 460 мингга кўпаймоқда.\n"Адолат" етакчиси халқ суди, муҳожирлар, шифокорлар ҳимояси ва ЕОИИ нозик жиҳатлари ҳақида\nМеҳнат миграцияси ва ўлим ҳолатлари ҳисобига босим даражасининг бир қисми пасаяди, аммо Ўзбекистоннинг иқтисодий фаол аҳолиси сони ўсиши 280 минг кишига етмоқда.\nРасмий ишсизлик даражаси ўн йилда 5 фоиздан 9,3 фоизга ошди, бу жиддий ижтимоий чақириқ ҳисобланади. Муаммо яқин беш йил ичида ҳал этилиши ёки ҳеч бўлмаганда енгилаштирилиши зарур.\nМеҳнат бозори ҳар куни, дам олиш кунларисиз, 1,4-1,5 минг иш ўринларини яратишни талаб қилмоқда, бу эса мавжуд шароитларда – ўта жиддий масала. 2019 йилда бандликни таъминлаш дастури доирасида, Ўзбекистон президенти кунига мингга яқин иш ўринларини (уларнинг 50 фоизи вақтинчалик ва мавсумий) ташкил этиш ҳақида топшириқ берганди, аммо Давлат статистика қўмитасининг тўлиқ бўлмаган маълумотларига кўра, ҳақиқатда атиги 250-260 иш ўринлари яратилди.\nЎзбекистон раҳбарияти вазиятни ўзгартириш учун бир вақтнинг ўзида республика ичида ишлаб чиқаришни ва чет элга ишчи кучини экспортини ошириши керак.\nСўнгги йилларда мамлакатнинг ташқи савдо баланси дефицит ҳолатида. 2019 йилда 6,4 миллиард долларни, 2018 йилда эса - минус 5,4 миллиардни ташкил этди. Савдо дефицитининг асосий сабаби – чуқур қайта ишлаш миллий саноат тармоқлари, хусусан автомобил саноатининг рақобатбардошлиги пасайишида (10 йилда 8,8 %дан 1,5%гача тушди), буни хом ашё ва қишлоқ хўжалик маҳсулотлари экспортини ошириш билан қоплаб бўлмаяпти. Ҳозир ЕОИИ бозорига кириш мақсадида, Ўзбекистон автомобил саноатининг бир неча йиғув корхоналарини Қирғизистон ҳудудига олиб чиқишни режалаштирмоқда.\nМуаммо мавжудлигини расмийлар ҳам тан олмоқда. Ўзбекистон Ташқи ишлар вазирининг биринчи ўринбосари Илҳом Неъматов 2019 йил декарбда ЕОИИ борасидаги муҳокамаларда: “Бизга бозор, ҳудуд керак. Бу ҳудуд қаерда? Қозоғистон, Россия ва Қирғизистонда... Шунинг учун мен очиғини айтаман – мен аъзолик тарафдориман”, деган эди. Неъматов ЕОИИнинг Европа муқобили варианти бўйича танқидий фикрдалигини билдирган эди: "Европа иттифоқи билан нормал муносабатларга эгамиз ... Аммо у ерда товарларимизни кутишмайди. Шу боис, Ўзбекистон ЕОИИда иштирок этиши керак, деган фикрдаман".\nИшчи кучи экспортини кенгайтириш ҳам қабул қилувчи мамлакатлар қонунлари билан чекланмоқда. Россияда ҳозирги кунда 2,2 миллионга яқин ўзбекистонлик меҳнат мигрантлари бор ва улардан атиги 10 фоизи легал мақомига эга. Асосий сабаб – имтиҳонга тайёргарлик кўриш ва патент тўловлари билан боғлиқ. Республика махсус миграция марказлари ва мигрантлар учун ўқув курсларни ташкил қилиш орқали вазиятни яхшилашга ҳаракат қилмоқда, бироқ бу чораларнинг самарадорлиги ҳали аниқ эмас.\nЕОИИга қўшилиш Россия ва Қозоғистон бозорига чиқишдаги савдо тўсиқларини камайтириш, шунингдек, иттифоққа аъзо бўлган мамлакатларда ўз мигрантларини легаллаштириш имкониятини берарди. Бундан ташқари, Қирғизистон тажрибаси шуни кўрсатмоқдаки, ЕОИИга аъзолик Россия бозорида талабгир бўлган товарлар ишлаб чиқарилишини рағбатлантирувчи инвестицияларни жалб қилиш имкониятини берарди.\nҲам ЕОИИ, ҳам Европа\nҲукумат юзага келган вазиятни яхши тушунмоқда, шунинг учун ҳам ЕОИИ билан ҳамкорлик стратегик ҳужжатларда ўз аксини топган.\nЕОИИ доирасидаги муносабатлар давлатларга бебаҳо тажриба беради - Мигранян\nМасалан, Ўзбекистонни 2030 йилга қадар ижтимоий-иқтисодий ривожлаштириш концепциясида (президент 2019 йил октябрда имзолади):\n-2019-2021 йилларда ЕОИИ ва бошқа қатор давлатлар билан эркин савдо битимларини имзолаш орқали ташқи савдони кенгайтириш;\n-2022-2025 йиллар давомида мамлакатнинг EОИИ ва ЖСТга кириш масаласини ўрганиш масалаларини ўз ичига олади.\nЯқин вақтгача Тошкентнинг ЕОИИ билан интеграцияси Ғарб билан муносабатларни ёмонлашишига олиб келиши мумкин, деган ҳавотир мавжуд эди, аммо Европа иттифоқи вакили Питер Бурианнинг баёнотидан сўнг энди бу хавф камаймоқда: у республиканинг ЖСТ ва EОИИга параллел равишда кириши ўртасида ҳеч қандай зиддиятларни кўрмаётганини таъкидлаган эди.\n"Биз Марказий Осиёнинг кўплаб давлатлари ЕОИИга аъзо эканлиги гувоҳимиз... Умумий қоидаларга асосланган интеграллашув – фақатгина олқишланади", - деб таъкидлаганди у 2019 йилнинг декабрида.\nБурианнинг позицияси Европа иттифоқининг янги минтақавий стратегиясига ва Евросиё иттифоқи билан тўғридан-тўғри рақобатдан воз кечиш сиёсатига тўлиқ мос келади, бу эса Ўзбекистонга ҳам Европа, ҳам Евроосиё ҳамкорлари билан муносабатларни эркин ривожлантириш имконини беради.\nБрюсселдан фарқли улароқ, Вашингтон ўз назоратида бўлган айрим нодавлат нотижорат ташкилотлари ва ОАВлар орқали Тошкентга босим ўтказишда давом этмоқда, Ўзбекистон сиёсий элитаси ЕОИИга аъзолик тўғрисидаги қарорни ҳотиржам ва чуқур сарҳисоб қилган ҳолда қабул қилиши учун имконият бор.\nЎзбекистон жамоатчилиги ҳам Евроосиё курсини қўллаб-қувватламоқда, бу 2019 йил парламент сайлов кампанияси кўрсатди. Либерал-демократик партия вакиллари ЕОИИ билан ҳамкорлик уларнинг сайловолди платформасининг бир қисми эканлиги ва бу ғоядан ташвиқотларда фойдаланганликларини айтишди. ХДП, Экологик партия ва “Адолат” ҳам дебатларда иттифоққа аъзо бўлиш кераклиги ҳақида фикр билдиришди. “Миллий тикланиш” вакиллари эса ЕОИИ ҳақида эҳтиёткорлик билан гапириб, фақатгина иттифоқни ўрганиш лозимлиги ҳақидагина гапиришди.\nСайлов натижаларига кўра, Либерал демократик партия, “Адолат”, “Эколоклар” ва ХДП 150 ўриндан 114 мандатни олди, “Миллий тикланиш” эса 36 ўрин олди, бироқ ЎзЛиДепдан сўнг иккинчи ўринда. Шундай қилиб, ҳозирда Ўзбекистон ижтимоий маконида Евросиё вектори ҳукмронлик қилаётганга ўхшайди.\nҚўшилиш шартларини ишлаб чиқиш бўйича ҳаракатлар жиддий аҳамиятга эга\nТаҳлиллар шуни кўрсатадики, 2020-2021 йиллар давомида Ўзбекистон ЕОИИга кузатувчи сифатида қўшилиши ва иттифоқ билан эркин савдо зонасини ташкил этиш тўғрисида битим тузиши мумкин.\nБир вақтнинг ўзида тегишли вазирликлар, шунингдек, Ўзбекистон Ташқи ишлар вазирлиги ва президент администрацияси ҳузуридаги таҳлил марказлари қўшилиш оқибатларини таҳлил қилиш ва ўтиш даври шартларини қамраб олувчи шартномани тайёрлаши керак. Бу кўп жиҳатдан Арманистон ва Қирғизистон тажрибасига асосланса керак.\nГлазьев: ЕОИИ Ўзбекистондан конкрет ташаббусларни кутиб қолади\nЎйлайманки, ишни 2025 йилгача ниҳоясига етказишга ҳаракат қиладилар, бу демографик босимнинг ўсиши ва келгуси йилларда ЕОИИ фаолияти шароитларини ўзгартириш имконияти билан боғлиқ.\nТошкент суверенитетнинг бир қисмини миллий ҳокимият органлари юқори турувчи ҳокимиятга бермасликка ҳаракат қилмоқда, шунинг учун янги институтлар ваколатлари кенгайтирилмасдан, ҳуқуқий нормаларни синхронлаштириш асосида иттифоқни мавжуд форматда сақлаб қолиш унинг манфаатларига мос келади. Бироқ, республика бу жараёнларга фақат ЕОИИ ҳудудида таъсир кўрсатиши мумкин.\nБундан ташқари, "танаффус олиш" ҳозирги аъзоларнинг музокаралар позициясининг ёмонлашишига олиб келиши мумкин. Тошкентнинг ЕОИИга қўшилишидан Нур-Султон ва Бишкек ҳадиксирамоқда - Қозоғистон ва Қирғизистон бизнесига қўшнининг рақобати керак эмас. Ҳатто Россияда ҳам танқидчилар пайдо бўлмоқда, улар сон жиҳатидан кўплиги сабабли ўзбекистонлик меҳнат мигрантларининг Россия меҳнат бозорида ҳуқуқларини кенгайтириш мақсадга мувофиқ эмас, деб ҳисобламоқда.\nЕОИИга кириш жараёни 2024 йилга қадар, Владимир Путиннинг президентлик муддати тугашидан олдин амалга оширилиши керак, Шавкат Мирзиёев у билан интеграция масаласида ўзаро келишувга эришган шекилли. Бунинг учун ўзбекистонлик иқтисодчи ва ҳуқуқшуносларнинг фаол тайёргарлик ишларини амалга оширилишини талаб этади.\nЎзбекистон ва ЕОИИ – интеграция истиқболлари (39)


«Андижон» автовокзалида аксилтеррор машғулот ўтказилди\n20:29 / 14.07.2016\n14 июль куни «Андижон» вокзалида вилоят кучишлатар тизимлари ходимлари махсус-тактик машғулот ўтказишди. Бу ҳақда uz24.uz хабар тарқатган.\nБу объект бежизга танланмаган, автовокзалдаги хавфсизлик тахминланиши махсус кучларнинг биринчи галдаги вазифаси ҳисобланади.\nМашғулотда ФВВ, ИИВ ва бошқа тизимлар вакиллари, шунингдек Андижон вилояти ҳокимлиги ходимлари иштирок этган. Тадбир доирасида қутқарув хизматларининг хусусан, ўт ўчирувчилар ҳамда тиббиёт ходимларининг фавқулодда вазиятларга тайёрлиги текширувдан ўтказилган.\nТопшириққа кўра, автовокзал ҳудуди уни эгаллаб олган террорчилардан тозаланиши керак бўлган. Мудоффа бўлимлари, ИИВ ва ФВВ ходимлари юқори даражадаги профессионализм кўрсатишиб, берилган топшириқларни бажаришган.\nМаросим якунида машғулотлар юқори савияда ўтказилгани ва кутилган мақсадга эришилгани таъкидланган.


Samsung Redmi арзон смартфонларига жавобан Galaxy M01ни тақдим қилди (тавсиф+видео) » Sangzor.uz - Инновацион ахборот портали\nSangzor.uz » Технология » Samsung Redmi арзон смартфонларига жавобан Galaxy M01ни тақдим қилди (тавсиф+видео)\nSamsung куни кеча Galaxy M01 моделининг хусусиятларини Россиядаги расмий сайтига чиқарган эди. Энди эса компания Ҳиндистонда унинг тақдимотини ўтказиб, Россиядаги нархини ҳам маълум қилди.\nGalaxy M01 учун Ҳиндистонда 8,999 рупия миқдорида нарх белгиланган, бу эса тахминан 120 АҚШ долларига тўғри келади. Интернетда аллақачон уни қадоғидан олиб, ишлатиб кўрсатилган видеолари ҳам пайдо бўлди.\nРоссияда бўлса Galaxy M01 моделини 8990 рублдан сотишяпти, бу эса Ҳиндистондагидан сал қимматроқ – тахминан 130 долларга тўғри келади. Мазкур мамлакатда уни фақат кўк рангли корпусда, 3/32 гигабайтлик тезкор/ички хотирали вариантда таклиф этишади.\nSamsung маълумотларига кўра, Galaxy M01 диагоналига 5,7 дюймлик TFT-экранга эга; унинг тасвир аниқлиги эса HD+ форматида (720х1560 пикселли). Смартфон саккиз ядроли процессор (Snapdragon 439 бўлса керак) базасида ишлайди, тезкор/ички хотираси эса 3/32 гигабайтлик.\nGalaxy M01 бош камераси 13 ва 2 мегапикселли, селфи-камераси эса 5 мегапикселли датчиклардан иборат. Аккумуляторининг ток сиғими 4000 мА/соатлик бўлиб, экран ўлчами ва бошқа хусусиятларини инобатга олсак, унинг қуввати анча вақтга етади.\nSamsung бу смартфонига бармоқ изи сканери ўрнатмаган, NFC ҳақида-ку, гапирмаса ҳам бўлади. Корпусининг ўлчами 147,5х70,9х9,8 миллиметрга, вазни эса 168 граммга тенг.\nАйтиш керакки, Samsung мазкур модели билан хитойликларнинг Redmi ҳамда Realme сингари арзончи брендлар смартфонларига қарши рақобатга киришмоқда.


«Муҳаммад» исмининг маъноси нима? – «Йўловчи» кўрсатуви бошланмоқда | Azon.uz - Ахборот-таҳлилий портал\n«Муҳаммад» исмининг маъноси нима? – «Йўловчи» кўрсатуви бошланмоқда\n1049 19:00 28.12.2021\nАйни дақиқаларда AzonTV илмий-маърифий онлайн телеканалида «Йўловчи» кўрсатувининг навбатдаги сони бошланмоқда. Кўрсатувнинг ушбу сони «Қатортол» озиқ-овқат бозорида бўлиб ўтди.\n«Йўловчи» кўрсатуви орқали бугун ҳам юртдошларимизга қизиқарли ва манфаатли саволлар тақдим этилиб, уларнинг билимлари яна бир бора синовдан ўтказилди. Иштирокчилар дастлаб қуйидаги 4 саволга жавоб беришди:\nБанданинг амали неча қисмга бўлинади ва улар қайси?\nУшбу саволларга тўғри жавоб берган иштирокчиларга эса супер савол берилди.\nБу галги супер саволда эса иштирокчилардан «Муҳаммад» исмининг маъноси нима эканлиги сўралди. Тўғри жавоб берганлар «Азон китоблари» маркази томонидан тақдим этилган Қуръони каримни қўлга киритишди.\nйўловчи Махсус АзонТВ илмий


Тошкент вилоятида иккита қотиллик жинояти фош этилди\n17:52 / 25.04.2017\nХалқимизда “бир кун жанжал бўлган жойдан қирқ кун барака кўтарилади”, деган ибора бор. Кўпинча яхши гап-сўзлар билан бошланган улфатлар базми спиртли ичимлик таъсирида охир-оқибат жанжал-тўполон билан якунланиб, муштлашувгача бориб етади, энг аянчлиси, бундай ҳолатлардан нафақат уларнинг ўзлари, балки яқинлари ҳам бирдек азият чекадилар.\nТошкент вилояти ИИБ матбуот хизматининг хабар беришича, жорий йилнинг 18 апрель куни тахминан 03:45 ларда бирга спиртли ичимлик истеъмол қилиб, Георгий Паннинг уйида базму жамшид қилаётган ангренлик улфатлар Альберт Габулов ва Сергей Петровлар (исмлари ўзгартирилган) ўзаро келишмовчилик оқибатида келиб чиққан жанжал натижасида Альберт Габулов жон ҳолатда шериги Сергей Петровнинг чап елка, кўкрак қисмига бир маротаба ўткир тиғли жисм билан, бош сохасига шиша идиш билан уриб, тан жароҳати етказган. Натижада Сергей Петров олган тан жароҳатларидан воқеа жойида вафот этган.\nУшбу ҳолат юзасидан Альберт Габуловга нисбатан Ўзбекистон Республикаси Жиноят Кодексининг тегишли моддалари билан жиноят иши қўзғатилиб, тергов ҳаракатлари олиб борилмоқда.\n2017 йил 18 апрель куни Олмалиқ шаҳрида эркак кишининг жасади бош соҳасида олган жароҳатлари билан топилган, суриштирув ишлари натижасида ушбу жасад Олмалиқ шаҳрида яшаган 1972 йилда туғилган Андрей Ли эканлиги ва унинг бош соҳасидаги жароҳат тўмтоқ жисм таъсирида етказилганлиги аён бўлди. У ушбу жароҳатлар ва мияга қон қуйилиши оқибатида вафот этган.\nОлиб борилган тезкор чора-тадбирлар натижасида ушбу жиноятни Пскент туманида рўйхатда туриб, Олмалиқ шаҳридаги дала-ҳовлида вақтинча яшовчи, муқаддам судланган, ишсиз, 1967 йилда туғилган Қувондиқ Боллиев содир этганлиги аниқланиб, ушланган.\nМазкур ҳолат бўйича Ўзбекистон Республикаси Жиноят Кодексининг тегишли моддалари билан жиноят иши қўзғатилиб, тергов ҳаракатлари олиб борилмоқда.\nКасални даволагандан кўра, уни олдини олган афзал. Шу маънода, юз берган ҳар бир ҳуқуқбузарлик ва жиноятни юзага келтирган сабабларни ўрганиш, оқибатларини бартараф этиш - нафақат ҳуқуқ-тартибот идоралари ходимларининг, балки ҳар бир фуқаронинг инсоний вазифаси бўлиши лозим.\nДўкон сотиб олмоқчи бўлган шахсни 104 млн сўмга чув туширишди\n18:51 / 22.05.2018\nТошкент вилоятида мудҳиш қотиллик юз берди\n14:50 / 22.05.2018


Master Lu рейтингида Galaxy Note 20 Ultra арзон смартфонларга ҳам енгилди, ғолиб эса Хитойдан! - Terabayt.Uz\nMaster Lu рейтингида Galaxy Note 20 Ultra арзон смартфонларга ҳам енгилди, ғолиб эса Хитойдан!\nТурли тестлари билан танилиб бораётган Master Lu бенчмарки жамоаси навбатдаги рейтингини эълон қилди. Унда ҳозирги долзарб смартфонларни ишлаш равонлиги нуқтаи назаридан баҳолашган.\nУшбу рейтингда Xiaomi ўзининг ўн йиллигига бағишлаб тақдим этган юбилей суперфлагмани – Mi 10 Ultra (Хитой бозорида – Mi 10 Extreme Commemorative Edition) модели 187,91 балл билан етакчи бўлди. Айтиш керакки, айни шу смартфон куни кеча AnTuTu бенчмаркининг август ойи ҳолатига кўра энг кучли флагманлар рейтингида ҳам шоҳсупага кўтарилган эди.\nКучли учликка Vivo компаниясининг ўйинбоп қурилмаларга мослашган iQOO бренди намойиш қилган иккита геймерофон – iQOO 5 ҳамда iQOO 5 Pro моделлари кирган.\nСиллиқ ишловчи смартфонлар ўнталигини қуйидаги расмда кўрамиз:\nГувоҳи бўлаётганингиздек, топ-ўнталикнинг қолган поғоналарини тегишлича Vivo S7, OPPO K7, Realme V5, Samsung Galaxy Note 20 Ultra, Samsung Galaxy Note 20, Redmi K30 Extreme Edition (Redmi K30 Ultra) ҳамда Nokia C3 моделлари эгаллаган.\nМазкур рейтингда кишини ҳайрон қолдирадиган жиҳат – етакчи смартфонсозлардан саналган Samsung яқиндагина чиқарган энг кучли флагманлар ҳаттоки хитойлик арзон смартфонлардан ҳам орқада қолганидир. Huawei ҳақида-ку умуман гапирмаса ҳам бўлади – Master Lu рейтингида унинг бирортаям вакили йўқ!\n#Nokia #Oppo #Redmi #Samsung #Vivo #Xiaomi #Android смартфон #бенчмарк #рейтинг #Vivo iQOO #Master Lu #Realme #Samsung Galaxy Note 20 #Samsung Galaxy Note 20 Ultra #Xiaomi Mi 10 Ultra #Vivo iQOO 5 #Vivo iQOO 5 Pro


Аслида Стерлинг ҳам жуда кучли жангчи: У ёшлигида бандаларга қўшилмади ва спортни танлади. Кейин — АҚШнинг энг кучли курашчисига айланди ва UFC афсонаси Жон Жонснинг таклифини қабул қилмади / Olamsport.com\nАслида Стерлинг ҳам жуда кучли жангчи: У ёшлигида бандаларга қўшилмади ва спортни танлади. Кейин — АҚШнинг энг кучли курашчисига айланди ва UFC афсонаси Жон Жонснинг таклифини қабул қилмади\nТеглар : СтерлингЖон Жонс\n2020 йилнинг ёзида Ян ММА афсонаси Жозе Алдони мағлуб этди ва вакант бўлиб турган камарга эга чиқди.\nШундан сўнг унга қарши жанг қилишни истовчилар кўпайиб кетди. Биринчи бўлиб бу имкониятга Алжемейн Стерлинг эга бўлди. Жанг натижаси эса барчага маълум. Стерлинг чемпион бўлганидан сўнг уч марта жангдан бош тортди ва бу вақт орасида россиялик вақтинчалик камарга эга бўлди.\n10 апрель куни бизни реванш кутмоқда. Ҳозир эса Яннинг рақиби Стерлингнинг ММАга кириб келиши билан танишамиз.\nСтерлинг — Американинг энг кучли кураш усталаридан бири. У Янга қарши жангга қадар бешта жангда ишончли ғалабани қўлга киритган. У UFC афсонаси Жон Жонс билан бирга битта коллежда ўқиган ва Жонс сабабли ММАга меҳри тушган. Унинг ММАдаги дебютидан икки йил ўтиб, иккита промоушенда чемпионлик камарига эга чиқди.\nЖон Стерлингга биргаликда ММАда дебют қилишни таклиф қилган, бироқ Алжемейн таклифни қабул қилмади. Сабаб — Жонснинг панасида қолиб кетиш эди.\nСтерлингнинг ота -онаси оддий ишчилар бўлишган ва уларнинг 13 нафар фарзанди бор эди. Стерлинг мактабга боришни бошлаганида, унга ўғрилик билан шуғулланувчи бандага киришни таклиф қилишади, бироқ у спортни танлади. Болакай биринчи баскетбол билан шуғулланади ва кейинчалик ўзини курашда синаб кўради.\nСтерлинг 2004 йилдан бошлаб кураш билан шуғулланишни бошлади. У мактабни тамомлаганидан сўнг АҚШнинг энг кучли кураш лигаси (NSAA)га киришни истайди, бироқ унинг мактабдаги ёмон баҳолари бунга йўл қўймайди. Шундан сўнг қаҳрамонимиз Моррисвилл давлат коллежига ўқишга киради ва ўша ерда шуғулланишни давом эттиради. Коллежда UFC'нинг келажакдаги чемпиони Жон Жонс билан танишиб қолади ва улар бирга тайёргарлик кўришни бошлашади. Ўша вақтларда Жонс унга биргаликда ММАда дебют қилишни таклиф қилади. Аммо Алжемейн бу таклифни қабул қилмади. Коллежни биринчи босқичини тамомлаганидан сўнг Кортленд давлат университетига ўқишга қабул қилинади ва ўша ерда ўз орзусига етишади. У икки бор Алл-Американ унвони билан тақдирланади.\nОхир-оқибат Стерлинг аралаш яккакурашларга қизиқиб қолди ва Жон Жонс билан The BombSquad'га борди. Тез орада Жон Албукеркедаги JeksonVink'га кўчиб ўтди ва у ерда Алжемейнни таклиф қилади.\n«Коллежни тугатганимдан кейин нима қилишим ҳақида ўйлаётганимда Жон Жонс мени спорт залига чақирди. Мен ҳозир шуғулланаётган жой — Serra-Longo Fight Team, мен унинг мавжудлиги ҳақида ҳам билмасдим, чунки бундан олдин мен штатнинг бошқа қисмида эдим.\nМен деярли Жонснинг таклифини қабул қилгандим, лекин кейин у ерда менга етарлича эътибор берилмаслигини ҳис қилмаслигимни айтдим. Чунки у вақтларда аллақачон Жонс машҳур эди, мен эса энди кириб келаётган жангчи эдим», деб эслайди Стерлинг.\nСтерлинг UFC'га келгунга қадар мағлуб бўлмаган, бироқ ташкилотда учта мағлубиятни қабул қилиб олди. Бироқ ҳар бир мағлубиятдан сўнг тўғри хулосалар чиқарди\nММАдаги иккита ажойиб дебютдан сўнг Алжемейн Serra-Longo Fight Team'га ўтди.\nЗалда Стерлинг жиу-житсу бўйича қора белбоғ соҳибига айланди. Стерлинг жуда тез ўсишга эриша бошлади. У биринчи бўлиб Ring of Combat, кейинчалик CFFC промоушенида чемпионликни қўлга киритди. Шундан сўнг 2014 йилнинг 22 февраль куни UFC 170 кечасида дебют қилди. У илк жангида Коди Гибсони мағлуб этди.\nUFC'даги дебютдан икки йил ўтиб, Алжемейн фаолиятидаги илк мағлубиятини қабул қилиб олди. У UFC Fight Night 88 кечасида очколар ҳисобига кўра Брайан Караэлга мағлуб бўлди. Кейинги жангида эса Рафаэль дос Аньосдан ҳам мағлуб бўлди. Кейин иккита жангда ишончли ғалаба қозонган Стерлинг собиқ UFC чемпиони Марлон Мораэсга қарши октагонга кўтарилди. Бу жангда Стерлинг дахшатли нокаутга учради ва фаолиятидаги учинчи мағлубиятини қабул қилди.\nБу мағлубиятдан сўнг Стерлинг бошқа мағлуб бўлмади ва қаторасига бешта ғалабадан сўнг Янга қарши чемпионлик жангида иштирок этди.\nҚизиғи, жангчилар баҳс санаси эълон қилинганидан сўнг анча ҳурматни сақлаган ҳолда бир бирларига мурожаат қилишди.\nКейинчи? Кейинчалик таниш сценарий. Ян ва Стерлинг 2021 йилнинг март ойида жанг ўтказишган, Петр жангда устунлик қилаётган эди, бироқ 4-раунд тугашига 30 сония қолганда тақиқланган зарба йўллади ва камардан маҳрум бўлди. Алжемейн эса дисквалификация эвазига ғалаба қозонди. Дарҳол қасос олиш имкони берилмади: Стерлинг икки марта операция қилинди ва Ян бу орада Кори Сендхаген билан жанг қилиб, бўш турмасликка қарор қилди. Шундай қилиб, Петр вақтинчалик чемпион бўлди, аммо 10 апрелга ўтар кечаси у Алжемейн билан барча муаммоларни ҳал қилиб, тўлиқ ҳуқуқли унвонни қайтаришга ҳаракат қилади.\n"Хабиб ММА тарихидаги энг яхши жангчилардан бири. Бироқ, Жонс ундан буюкроқ" 0\nЭнди Маррей ўз уйида ўтаётган "Уимблдон" турнирининг иккинчи даврасида мағлубиятга учради 0


Исажон Султон. Дўст (ҳикоя) | www.ziyouz.uz\nБош саҳифа Ўзбек насри онлайн антологиясиИсажон Султонов (1967)Исажон Султон. Дўст (ҳикоя)\nСену мен тенгдош эдик, дўст.\nЎтлоқларда ўйнар эдик.\nЎшанда… роса чопар эдик-да. Оёғимиз остида қуюн ўралашарди. Қирда шамолдан ўзиб кетардик. Тўкилган ўрик гуллари чопишимиздан пайдо бўлган шиддатларда ердан кўтарилиб, учиб-учиб яна ерга қайта қўнарди.\nДунё биз учун мана шу кичкина макондан иборат эди, холос. Қайлардандир қушлар саф-саф учиб келишарди. Қайдан учиб келаётганларини билмас эдик. Бунча кўп қуш қайга бориб қўнади, униям билмасдик. Билганимиз – мана шу ўтлоқ-дала, мутеъ ҳашаротлар, ақлсиз қушлар ва қайноқ ёз эди, холос.\nҲориб-чарчаб уйга қайтардик. Узум зангига осиб қўйилган чироқ сариқ нур таратарди. Сўрида отам-онамиз бир нималарни гурунглашиб ўтиришарди. Кичкина синглим катта челакда сув таширди… Этакроққа бир уюм беда тўкиб қўйилган, ундан бошни айлантирадиган ислар анқирди.\nКейин ўша ёқимли чарчоқни ҳис қилганча, осмондаги юлдузларга термилиб узундан-узун хаёллар сурар эдик. Тунги шабада дарахт баргларини шитирлатиб елиб ўтганида, қай бир қушнинг ороми бузилиб ҳавога кўтарилганида… ариқдаги сувнинг жилдирашию чирилдоқлар овози бирданига кучлироқ тарала бошлаганида… ой нури олачалпоқ ёритган шу маконлардан ажина ёки девлар товушсиз чиқиб келишидан қўрқардик, эсингдами?\nАжабки, ажина чиқиб келса… нима қилган бўларди бизларни? Ҳозир бу саволга жавоб тополмайман, ўйласам кулгим келади.\nЭслайсанми, сира чарчамас эдик. Сен ҳам мен каби новдадеккина, чаққону илдам, ғайратинг ичингга сиғмаган бола эдинг-да. Бирга бориб ўт ўрардик, сув таширдик, бирга қўшнининг беҳисидан яширинча ўғирлаб ер эдик. Маккажухори пояларини шимир эдик, шафтоли пўкаги ширин бўларди. Дарахтларнинг остидаги зах ерларда қўзиқоринлар ўсарди, уларни хивчин билан ура-ура, бошини танидан жудо қилиб ўтиб кетардик.\nДоим сочинг ўсиб кетаверарди. Жуда тез ўсармиди сочинг? Қачон қарама, пахмоқ бўлиб ётарди. Ота-онамиздан “соч-тирноқларинг ўсиб кетибди-ку, олмайсанми” деб кўп дакки эшитардик.\nНарсаларнинг аҳамияти йўқ эди биз учун. “Сенларни боқишим керак”, дер эди отам. Онам рўзғор ишидан бўшамасди. Улар биз каби илдам эмас эдилар. Баҳайбат, куч-қувватга тўла, аммо чаққонликда бизга етадигани йўқ эди. Бизга нима у ташвишлар? Иккаламизнинг ўз ҳудудларимиз борийди, бепоён, сирларга тўла, жозибали ҳудудлар. Апил-тапил бир бурда нонни чайнаб, ариқдан бир ҳовуч сув ичиб кетаверардик-да. Отам иш буюрар эди, у юмушлар кўпинча заҳматли, эзувчи бўлар, масалан, томорқадаги маккаларни ўриб қўйишимни буюриб ўзи юмушига кетар эди. Макканинг пояси қўлни тилиб юборса, онам жонҳолатда келиб кўйлагини этагини йиртиб ўраб боғлаб қўярди. Арзимаган тилинишга онамнинг жон куйдиришидан кулгим қистарди, катталарнинг баъзи тутумлари шунақа кулгили туюларди мен учун.\nКўзлари чақнаб, кулиб-кулиб турадиган ёқимтой бола эдинг-да, дўст.\nҲар доимо мен билан бирга эканингдан, сени қачон таниганимни эслолмайман. Иккаламининг ҳам исмимиз бир хил эди. Отам ёки онам исмимизни айтиб чақирса, бараварига югуриб борардик. Мен хаёлларга, ўй-фикрларга берилувчанроқ эдим, ҳар нарсанинг тубига етгим келаверарди. Сенинг теваракка қизиқишинг зўр эди, ором берадиган нарсаларни яхши кўрардинг. Олмурутнинг мазаси ширин бўлишини сен айтгандинг, у маза менга ҳам маъқул келувди.\nЯна, уйқуни яхши кўрардинг. Ухламасанг, эртасига кўзларинг киртайиб, сўлинқираб қолардинг. Мен эса ухлашни ёқтирмасдим. Шу сабаб, гоҳо сен ухлаган маҳалларинг хаёлан қайларгадир сайрлар қилардим.\nУ — маконсиз, замонсиз ҳудудлар эди. Ўша ҳудудларда гоҳо дунёдан ўтиб кетган бобомни, ўзим танимайдиган кимларнидир учратар ҳам эдим. Гоҳида эса… учар эдим, дўст! Шунда сени кўрмас эдим, наинки сени, ўзимни ҳам кўрмас эдим. Гўё эшитувчи ва кўрувчи жисмсиз бир шаффоф нарса эдиму маконлар ва замонлар узра учиб кетардим. У маконлар қайда эди? Қанақа замонлар эди улар? Гоҳо ғалати махлуқлар пайдо бўлиб қувлашарди. Гоҳ эса энг қўрқадиганим ҳолат юз берар — отамнинг ёки онамнинг ўлиб қолганини кўрардим. Қаттиқ изтироб ичида қайлардадир кимларгадир бир нималар деб ялиниб-ёлвориб юрардиму… уйғониб ўзимга келгач, бунинг туш экани ақлимга етиб келар эди.\nСендан сўрасам, елка қисардинг. Туш нима эканини билмасдинг ҳам. Мен кўрган у ҳудудлардану маконлардан бехабар эдинг.\nМен-чи? У маконлардан хабар топганим билан, истаганим билан қайтиб бора олармидим? Қизиғи шундаки, кўрганим ўша ерларда ҳеч очқамас, чанқамас, уйқум ҳам келмас, доим тийрак… аммо кўрганларим ҳақиқий эмаслигини, туман каби шуурни ўраб олувчи хаёлотдай бир нарса эканини руҳим танамга қайтиб киргач англаб, гоҳо севинардим, гоҳо қайғурардим.\nСен эса ўша-ўша… кўзлари чақнаб-чақнаб турган чаққон ва ёқимтой, шўх ва садоқатли болакай… доим ёнимда эдинг.\nЭҳ-ҳе, қанақа йўллардан ўтмадик сен билан бирга… Кузнинг яйдоқ далаларида, ёмғирлар остида пахта терганларимиз эсингдами? Қўлларинг кўкариб-қизариб кетган, ингичка оёқларингдаги этигингга сув ўтган, дир-дир титраганларинг, кейин икковимиз гулхан ёққанларимиз-чи? Ажабки, мен совуққаям, иссиққаям парво қилмасдиму сен совқотиб қолаверардинг-да. Булдуруқлар қоплаб олган далаларда ушук ургани-чи? Гупиллаб ёғаётган қорлару баҳорий жалаларда, ёз саратонларида меҳнат қилганларимизни-чи, эслайсанми? Ҳа, у меҳнатлар сенгаям, менгаям жуда эриш туюларди, ота буюргани учун бўйин товлай-товлай адо этардик. Ўтин ёрардик, қор устига пайрахалар сочиларди, йиғиб олиб уйга опкириб олов ёқардик, қорда қорайиб кўринаётган ариқдан сув таширдик… қўлларинг яна совқотиб-қизариб кетарди, ичкарига кирганимизда дир-дир титраб печка ёнига қунишиб ўтириб олардинг, дўст. Шунда эсимда қолгани — яна тирноқларинг ўсиб кетган экан. Яна шуки, ингичка бўй-бастингга номутаносиб бармоқларинг ва қадоқли катта кафтинг эсимда қолган.\nҚувончларинг ҳам оддий, жўн, майда-чуйда нарсаларга қувонгансан. Ширин анор узиб еганимизда роҳатланганларингни эслайман. Кичкина, майда лаззатларга ҳам суюниб кетаверишингни-чи?\nОрадан йиллар ўтди. Иккимиз ҳам улғайдик.\nКунлар елдайин ўтар, «болам йигит бўлди» деб қувонарди бувим. Мен қуюндан тез, шамолдай елар эдим, чаққонлигим ўзимнинг завқимни келтирарди – зеро ўн беш-ўн олти ёшида шундай бўлмаган ўсмир борми дунёда? Чаман-чаман гуллаган боғлар хам, ўзанларидан тўппа-тўғри юрагимга қараб оққан сойлару сувлар ҳам — ҳаммаси ичимга сиғмас эди.\nБир қичқирсам осмону кўк, бир мушт урсам, ер титраб кетарди*.\nЮксаклар нажиб ва ўзига чорлагувчи эди. Юксакларда парвоз қилиб юраркан, гоҳ таниш, гоҳ нотаниш кишиларга рўбарў келардим, танишлар ҳам, нотанишлар ҳам мен кутмаган сўзларни айтардилар. Кўпинча у ерларда сени кўрмас эдим – ҳар ҳолда, ўзингнинг заминий уйқунг аро тош қотиб ухлаётган, менинг қийнашларим ва мажбурлашларим сўнгида бироз тин олиш навбати етганидан шукрлар қилиб салгина бўлса-да ором олаётган бўлсанг не ажаб?\nҲозир юрагимни ўртаётган яна бир надоматимни ҳам айтиб олай: юксакларда эканимда… у ерларда сенинг керагинг йўқ эканини сезар, ҳис қилар ва ҳатто менга халақит бераётганингни ҳам ўйлар эдим.\nБир куни сен касал бўлиб қолдинг. Бунга ҳам мен сабабчи бўлдим.\nИшқ оташи ёққан эди дилимни. Ўша кеча совуқ эди – сен юпқа кийинган, дир-дир титрардинг. Муздай ёмғир қуяр эди. Иккаламиз ҳам шилтаю шалаббо бўлиб, оромимни ўғирлаган бир ой юзлининг келишини узоқ кутдик.\nСен менга уч-тўрт маротаба “кетайлик, жудаям совқотдим… бу аҳволда ҳолим ёмон бўлиб қолади” деб ялиндинг, лекин мен қайсарлигу ўжарлик билан аҳдимда қаттиқ туриб олдим. У маҳал қулоққа гап кирармиди? Олам муҳаббат билан тирик, муҳаббатсиз ҳаёт ҳаётми деб юрган, севги билан муҳаббатнинг фарқини англамаган пайтларим эди-ку? Ой юзли барибир келмади, бу орада ёмғир тинди, булутлар тарқаб, фазода бошқа – совуқ, ҳиссиз ой кўринди, булутлар тарқагани учун ҳаво янада совиб кетди. Руҳим тушиб, ахийри қайтишга қарор қилганимда тишларинг такирлаб, ҳаракатларинг беўхшов бўлиб қолганини, зўрға қадам ташлаётганингни сездим. Шундаям сени роса маломат қилганим эсимда.\nБир амаллаб уйимизга етиб келдик. Уй ичи ҳар ҳолда иссиқроқ эди – сенга кайноқ чой дамлашингни буюрдим, шўрлик, тишларинг ҳануз такирлаганича буйруғимни бажардинг, биргалашиб чой ичдик, у-бу тановул қилдик, сал иссиқ ўтгандай бўлди. Илиқлик уйқу келтирди, ухлаб қолдик… Уйқу аро мени чақираётганингни эшитдим.\nТашвишланиб уйғондим. Қарасам, иситмада аланга бўлиб ёнар эдинг. Нима қилишимни билмай бошим қотди, ичарга на дори-дармон бор, на мен бир нима биламан. “Сабр қил, тонг отсин”, дедим унга. Амримга бўйсундинг. Ана шу ҳолда тонг отишини кута-кута яна кўзим илинди.\nШукрки, тонг отганида иситманг тушган, лекин мажолинг йўқ эди. Ҳар ҳолда менда ҳам инсоф уйғонди – бугун бирор жойга борамиз ёхуд у-бу қиламиз деб сени мажбурламадим. Бироз ётсанг ўзингга келарсан, дедим.\nАйтганимдай, ўзингга келдинг. Қилар ишимиз жуда кўп эди. Дарсларга қатнашишимиз, бадантарбияга боришимиз, анави малакнинг кўнглини олишимиз… хуллас бир дунё вазифамиз борийди.\nСендагидай садоқат дўстлик ҳақида лоф урадиганларнинг етти ухлаб тушларига кирмаган. Мен сени тинимсиз эзар, қийнар, гапларингга қулоқ солмас, ит олдига бир бўлак суяк ташлаган каби гоҳо марҳамат ҳам қилар, яна ўзим билган томонларга сургалаб кетаверар эдим. Сени қийнаш орқали юксак рутбаларга кўтарилишимни билганмидим, ажабо? Турли ноқулайликлар ичига ҳам тиқар, ҳар доимо қулоқ қоқмай бажарардинг, гоҳо жонинг қийноқларда қолганида қичқирар, масалан, оловга кириш керак бўлганида “Воҳ, куйдим” деб қичқирар эдинг, баъзан била туриб яна киришга зўрлар эдим, шу ҳолингда мен учун яна оловга албатта кирардинг – садоқатинг шунчалар эди сенинг.\nКечалари уйғотар эдим – уйқуга тўймадим-ку, яна озгина ором олай деб ялинардинг кўзларингни ишқалаб… “Йўқ” деб қатъий туриб олардим. Шулар натижасида озиб-тўзиб кетдинг, ҳолингга қараб бўлмас даражага келдинг. Шунда теварагимдаги кишиларга разм солиб, сенинг улар каби кўркам, келишган, бақувват эмаслигингдан норози бўлдим.\nАжабо, сен ҳам мендан норозимидинг? Йўқ, норози эканингни сира сезмаганман.\nКунлар-ойлар ўтгани сайин мен ўз мақсадларимга яқинлаша борардим, ўйимда фақат юксак рутбалар эди. Ичимда яна бир ўй ғимирлар ҳам эди: озиб-тўзган бўлсин, мажоли қолмаса қолмасин… бир куни барибир айриламиз, мен юксакларга кўтариламан, ажойиб иззатлар кўраман, сен эса мана шу мажолсизлигу заифликларинг ичида қолиб кетавер… барибир бизлар вақтинчалик дўстмиз… барибир бир куни айриламиз… барибир бир куни сен мени эмас, мен сени тарк этиб кетаман, дер эдим. Бу туйғуларимга кин ва худбинлик аралашганиниям билардим. Аммо ўзимни ўзим алдай олмайман-ку: ич-ичимда худбинлигимни тан олар ва шайтоний бу тан олишдан гоҳо мамнун ҳам бўлар эдим.\nРостини айтмасам бўлмайди: ўзимни алдай олмагач, Худони алдармидим? Кўп жиҳатларда мендан устун эдинг. Масалан, Худо дедик, унга мендан кўра итоатлироқ эдинг. Тангримнинг айтганларини тамомила адо этардинг – фақатгина Тангримнинг буйруқларига келганда менга бўйсунмай қўярдинг – аввал У, кейин сен дердинг. Худо ҳаққи, шак келтириш бўлсаям айтай, ҳали ўзинг ҳам шунга амин бўласан: қошимда Худонинг пайғамбарини ҳам тан олмас эдинг. Аввал Худо, кейин сен, кейин унинг пайғамбари дер эдинг. Эй гумроҳ, мен имон келтирганларданман, Худо бир, расули барҳақ деганман, деб уни гоҳо ибодатларга ҳам йўлласам-да, мени Тангримдан кейин қўйиши юрагимга хуш ёқарди – азбаройи Пайғамбардан қўрққанимдан шунақа дердим-да.\nСен мўмин эдинг. Буни ҳам эндигина англаб ётмоқдаман. Ҳозир ўйлаб қарасам, эътибор бериб-бермаганим чоғларда ҳам у ўз ибодатларингни оғишмай бажарган экан, ҳаммасини қўлингдан келганича адо этган экансан.\nБир томондан умр ўтишию бошқа томондан менинг қилмишларим туфайли кейинги пайт хасталикларга кўпроқ мубтало бўла бошладинг.\nБир куни қаттиқ касал бўлдинг. Шунда ҳам охиригача чидашингни билардим, турли нарсаларни егиздим, оғир ишларни қилдиравердим. Кучли эдинг, менинг ундай кучим йўқ эди – менинг истакларим туфайли айтганларимнинг ҳаммасини бажо келтирардинг. Оғир бир нимани кўтариш керак эди, “хеч нарса қилмайди, бир марта кўтарсанг кўтарибсан-да”, дедим кин ва қаҳр билан. Индамай бўйин эгдинг, кейин эса “дўст, биқиним оғрияпти”, дединг зорланиб. Овқат тутдим, “буни ея олмайман-ку” деди. “Ейсан” дедим! Ўшанда хато қилган эканман, биқин оғриганда буни еб бўлмас экан – шундаям айтганимни қилдингу ётиб қолдинг. Шукрки кўп ётмадинг, сал ўзингга келгач, яна оёғинг олти, қўлинг етти бўлиб хизматимни қила бошладинг.\nҲайронман – ҳамма нарсада менга бўйсунар, қулдай эдинг. “Сенинг ақлинг кўпроқ, дўст. Етти ухлаб тушимга кирмайдиган билимларнинг эгасисан, нима десанг ҳам қилавераман, буларнинг ақлга раволигини албатта сен яхшироқ биласан”, дер эдинг.\nБир куни мен сенга ичкилик ҳам ичириб кўрдим.\nБекор қийнабман сен бечорани: аҳволинг жуда кулгили эди. Ўзингча тиржаяр, яйрар, оғиб-оғиб кетар, лой қайдаю қуруқ қайда — билмас ҳолга келган эдинг. Сенинг кайфиятинг менга ҳам кўчди – телбалар каби маъносиз қўшиқ айтар, кулар, йиғлар эдик биргалашиб. Яна амаллаб уйимизга қайтик, эртасига бошинг қаттиқ оғриди, хамр заҳар ҳосил илишини, ўша заҳар боис бош оғришини билардим, кечгача чида, кетади, дедим. Сени бундай гуноҳга бошлаганимдан ўзим хижолат эдим. Шундан кейин сен ичкиликнинг ёқиб қолганини бир-икки марта айтиб кўрдинг, яна истаяпман дединг. Койиб бердим, арзимаган роҳат учун жондан кечасанми, аҳмоқ дея. Ҳаромлигини билатуриб ичасанми, охири азоб-ку бунинг деганимдан кейин бу ҳақда бошқа сўз очмадинг.\nБир куни сенинг қартая бошлаганингни сездим.\nШунча йиллар давомида менга садоқат билан Каҳф ити каби етовимда юрган дўст, энди аввалгидай чаққон, эпчил бўлмай қолдинг. Юзларингга қараганимда ажинларинг кўпайганини, сочларинг оқарганини кўрдим. Нигоҳинг аввалгидай чақнамасди, юришингдан шиддат кетган эди. Гавданг ҳам чўккандай, рангинг заъфар тусга киргандай туюлди менга.\n“Наҳотки?” деб сўрадим сендан.\nИндамадинг. Тақдирга бўйин эгганингни билдирдинг.\nШунда ичимда яна ўша кинли туйғу бош кўтарди – тўғри, садоқатингга таъриф йўқ, аммо келажагимда ҳеч қанақа нафинг тегмаслиги ҳам бор гап. Чунки, тақдиринг шу – мен эришадиган юксакларга барибир етиб боролмайсан, қисматинг мана шу тупроқлар устига сочилиб кетган. Мен ҳали фазовий юксакларга эришаман, у ерда бундай заминий дўстга жой йўқ! Ҳар ким ўз жойида қолгани маъқул… Барибир бир куни айриламан сендан, деб ўйладим.\nСен бундай ўйларимни хаёлинггаям келтирмас, менга рўй-рост, ишонч ила боқиб турардинг.\nШундан сўнг тез-тез касаллана бошладинг. Нигоҳинг ҳам аввалгидай зийрак эмас, қувватинг озайган, зўрға юрардинг. Шундаям истакларимга рўй-рост бўйин эгар, ҳамма буйруқларимни аввалгидай адо этишга уринардинг – садоқатинг шунчалар самимий эди, аммо кучинг-мадоринг етмаётганини ўзинг ҳам, мен ҳам билиб турардик. Кўпинча тўшакда михланиб ётардинг, шунда норозилигим ортарди: ахир, бошқаларнинг ҳам сен каби дўстлари бор-ку! Уларнинг ҳолига разм сол! Менинг бошимга Худо сени битибди, тўғри, сендан бошқа дўстим йўқ, дўстни ҳам Тангри белгилайди… афсус, бунчалар тез йиқиласан, бунчалар тез кучдан қоласан, шунчалар тез сўнасан… деб ўйламабман, дўст?!\nКизиғи шундаки, мен соппа-соғ эдим. Гоҳо хасталаниб турсам-да, хасталикларим сеникига мутлақо ўхшамасди. Менинг касалликларим изтироблар, қайғулар, ғам-ғуссалардан, афсуслар, армонлар ва пушаймонликлардан бино бўлар эди. Сени дунёвий касаллик иситмаси қалтиратса, мени ўй-хаёллар ва ғуссаю армонларнинг иситмаси титратарди. Касаллик Тангримиздандир десам бас, лом-мим демай бўйсунардинг, дўст.\nАзалдан билганим ва ҳайиққаним воқеалар юз бормоқда эди.\nСен жуда қартайиб қолдинг.\nКўзларингнинг теграларида ажинлар пайдо бўла бошлаганида, сочларингга оқ оралаганида кўпам эътибор бермаган эдим. “Кун келиб ҳамма ҳам кексаяди, ҳамманинг ҳам умри ўтиб бормоқда-ку” деб ўйлаб қўя қолган эдим.\nЎша маҳалларда… тўсатдан ўзимнинг қаримаётганимни идрок қилдим!\nҲа, тобора билимим ошиб, зеҳним ўткирлашиб борар, жуда кўп нарсаларни билардим, бу билганларим орасида ҳаётимда керак бўладими-йўқми, гумонлилари ҳам кўп эди. Масалан, уммон тубларида яшайдиган, сув юзасига чиқса, териси палахса-палахса бўлиб кўчиб тушадиган бир балиқни билардим. Қайноқ сувларда кун кечирадиган ёхуд заҳарларни еб ризқланадиган жонзотларниям билардим… керакмас билимларим кўп бўлса-да, улар менга сира ортиқчалик қилмас, заковатим шу қадар кенглигидан, яна бемисл билимларни эгаллаб олишим мумкинлигидан ўзим ҳайратланардим.\nҲа, мен ҳам ўзгармоқдайдим, аммо ўзгаришим яхши томонга эса, дўстимнинг ўзгариши терс тарафга эди.\nҲам тақдирнинг битиги, ҳам менинг инжиқликларим туфайли анча хароб ҳолга келиб қолган эдинг. Кўп зорланардинг, ўзимча ҳар нарсага мажбурлаб ҳам кўрардим, зорлана-зорлана истагимни адо этардингу бирданига икки букчайиб қолардинг. Суякларинг оғриётганини айтардинг, куч-қувватинг олдингидай эмаслигини айтиб, узр сўрар эди. Сен жуда ростгўй дўст эдинг – ҳеч қачон мени алдамагансан. Сендай дўст дунёда бошқа йўқ эди –кўкларнинг иродаси билан менинг пешонамга битилган ёлғиз дўст эдинг!\nВидо они яқинлашаётганини тез-тез касалланишингдан ҳам билса бўларди. Кўзларингнинг нури кетган, тобора ажинларга бурканиб борар, гавданг кичрайиб, эзилган, лекин ҳали-ҳануз истакларимга бўйсунар ва адо этар… бироқ, бир кунмас-бир кун буларнинг бари тўсатдан барҳам топишига ақлим етар эди.\nБарҳам топса… унда нима бўлади, деб ўйлар эдим қўрқув ичра.\nНиҳоят, тамомила кучдан қолдинг. Энди уззукун бир ерда ётар, ўзингни ўзинг эплаёлмас ҳолга келган эдинг. Бошингда ўтириб, яна аввалгидек чопиб-чопқиллаб юришларимизни орзулар эдиму у орзуларнинг энди сира амалга ошмаслигини ҳам билардим. Анорни яхши кўрардинг, аммо еёлмас ҳолга келган эдинг. Яқинлашиб келаётган улкан бир хасталик чангалида чуқур-чуқур нафас олар, қийналар, шундаям ҳорғин, хира нигоҳингни мендан узмас, сўнгги сўзинг ҳам “мендан розимисан, дўст?” деган калом бўлишига ақлим етиб турар эди.\nНа илож, энди айриламиз, дўст!\nЭсимни таниганимдан, болалигимдан бери мисли кўрилмаган бир садоқат билан доим хизматимда бўлдинг.\nСен каби бир дўст яна борми, дўст?\nЭсингдами, қирда шамоллардан ўзиб чопганларимиз? Эслайсанми?\nСендагидай садоқат яна кимда бор, дўст? Ҳаётда шунча йил яшадим, дўстларнинг кўпини кўрдим, бари ўзларининг истаклари йўлида бадар кетдилар… фақат сен ҳар доим ёнимда бўлдинг, дўст!\nМен сени жуда қийнадим, ҳар йўсинга солдим – мени деб ўтга-сувга қирдинг, истагимга ҳар доим бўйсундинг, лекин мен сенинг истагингга бўйсунмадим, дўст. Мана шу ҳолга тушишингга сабабчи ҳам менман – эй садоқатли дўст, садоқатсиз дўстингман.\nМени ҳалиям дўст деб биласанми, дўст? Бунчалар фидокорликларинг эвазига биронта фидойилик килмадим, ўзимни деб сени хароб айладим, дўст. Сен учун жуда оз нарса килдим, сен мен учун ўзингни, борлиғингни сарф этдинг.\nЭнди айриламиз, дўст!\nЭнди мен ўзим орзулаган мартабаларим томон кетаман. Сенинг умринг эса жуда оз қолди – жуда яқин орада сени тупроққа топширадилар. Сен тупроқларнинг остида қоласан, дўст. Мен эса кетаман ўз юксакликларимга – у ерларда сенинг керагинг бўлмайди менга.\nЭнди сен билмаган бир сирни очайин. Мен азал эдим. Сен билан танишмасимдан минглаб йиллар аввал бино бўлган эдим. Яъни, иккимиз икки ёндан дунёга келдик, бир-биримизни танидик. Сен ҳам мени танидинг ва амримга итоаткорона бўйин эгдинг!\nИкковлон бир вужуд ичра мавжуд бўлдик, дўст.\nМен ҳам сен каби, дунёга бошқа бир йўсинда келдим, кимлигингни илғаб олиш учун жуда оз вақт керак бўлди менга. Ҳарчанд жон-жаҳдинг билан хизматимда бўлишга уринмагин, менга вақтинчалик керак эдинг, холос. Шу орада умринг битди, вужудинг хароб бўлиб қартайди, аъзоларинг бирин-кетин хизматдан тўхтамоқда… бу тақдир қошида қалтирамоқдасан, титрамоқдасан… шам каби сўнмоқдасан.\nЛекин… агар сенинг истакларингга бўйсунсам, юксакларга эмас, ерларнинг тубига кетардим! Сен мен учун бир пиллапоя бўлдинг, дўст. Сенга оёқ қўйиб, ўзимнинг рутбаларим сари кетдим, дўст.\nАбадиян алвидо, эй дўст!\nҲалиям дўстиммисан, эй дўст?..\n← Аввалги Аввалги Сафар Кокилов. Бир мажлисда (ҳажвия)\nКейинги → Кейинги: Исажон Султон. Қўриқчи (ҳикоя)


Тошкент вилоятида ветеринарларига велосипед ва термосумкалар топширилди — Sof.uz\nЖАҲОН 160,897,008 139,706,627 3,339,995\n22.09 10:34 70 Ўзбекистон\nВетеринария хизмати ходимлари томонидан ҳайвонларни турли касалликларга қарши эмлаш, қорамолларни сунъий уруғлантириш бўйича қатор ишлар амалга оширилмоқда. Мазкур тадбирларни самарали ташкил этиш мақсадида жойларда фаолият олиб борувчи ветеринария мутахассислари учун янги имкониятлар яратилмоқда.\nВетеринария ва чорвачиликни ривожлантириш Давлат қўмитаси ахборот хизмати хабар беришича, Тошкент вилояти Давлат ветеринария хизмати ходимларига ҳам янги қулайликлар яратилди.\nВилоят ветеринария ва чорвачилик ривожлантириш бошқармаси, унинг туман бўлимлари ҳамда ҳудудий «Чорванасл» марказларида меҳнат қилаётган бир гуруҳ мутахассисларга велосипед ва махсус жиҳозланган термосумкалар топширилди.\nШунингдек, чекка ҳудудларда жойлашган аҳолига тегишли қорамолларни сунъий уруғлантириш ишлари учун қулайлик яратиш мақсадида техник осеменаторларга зарур асбоб-ускуналар, 98 та сунъий уруғлантириш жамланмалари берилди.\nТошкент вилояти велосипед ветеринария\n6.11 12:45 655 Ўзбекистон\n29.10 10:58 258 Ўзбекистон\n7.10 13:43 232 Ўзбекистон


Горелкалар: ўрнатиш, таъмирлаш ва техник хизмат | Server Service\nГорелкалар. Иситиш ускунасининг иши ёқилғини ёқиш ва иссиқлик ташувчисини иситиш билан боғлиқ. Бу жараённинг асосий элементи горелкадир. Айнан у ускунанинг иш унумдорлиги ва самарадорлигини белгилаб беради. Горелкалар таснифи хилма хилдир. Ҳар бир тури ўзига хос хусусиятларга эга.\nЭнг кўп талаб этилган ва кенг тарқалган горелкалардандир. Босимли газ тўпловчи қурилмага узатилади. Бу ерда кислород билан аралаштирилади. Ҳосил бўлган модда ёқилиб, аланга ҳосил бўлади.\nБундай горелкаларнинг афзаллиги-ишончли, тез ёқилади, тузилиши оддий, ёқилғиси арзон.\nГаз ва кислороднинг аралаштирилиш усулига қараб, қуйидаги горелкалар фарқланади:\nЗамонавий газли горелкалар функцияларининг хилма хиллиги ва ишончлилиги билан фарқланади.\nСуюқ ёқилғили горелкалар\nБу горелкаларда босимли биологик ёқилғи ёки нефть маҳсулоти узатилади. Дизелли ва мазутли горелкалар оммавий тарқалгандир. Дизелли горелкалар қувватига кўра газли горелкалар билан солиштирса бўлади. Уларга хизмат кўрсатиш ва бошқариш осон. Мазутли горелкалар тежамкор, чидамли ва марказлашган иситиш тизимига зўр мос келади.\nБундай горелкалар ҳар хил ёқилғида ишлай олади. Асосий афзаллиги- ўлчами кичик, қийин шароитларда ишлай олади. Камчиликларига- техник хизмат кўрсатишга талабчан, ФИК ўрта даражада, нархининг қимматлиги.\nГорелка сотиб олмоқчимисиз, лекин қандай танлашни билмайсизми? Server Service компаниясига мурожаат қилинг. Мутахассисларимиз горелкани танлаб, уни профессионал ўрнатиб, текшириб берадилар. Бизга мурожаат қилинг!\nЭлектрли (ТЭИли) қозонни ўрнатиш\nЭлектрли (электродли) қозонини ўрнатиш\nГаз горелкаларни ўрнатиш\nДизел горелкаларни ўрнатиш\nСуюқ ёқилғили иситиш қозонини ўрнатиш\nҚурама ёқилғили иситиш қозонини ўрнатиш\nИссиқ сув таъминоти иситиш қозонини ўрнатиш\nПолга ўрнатиладиган қаттиқ ёқилғили газ қозонларни ўрнатиш


2016 йилда Ўзбекистон Республикаси сўмига нисбатан хорижий валюталар расмий курси динамикаси | NORMA.UZ\n2016 йилда Ўзбекистон Республикаси сўмига нисбатан хорижий валюталар расмий курси динамикаси\n2016 йил учун валюталар курси динамикасини тақдим этамиз. Қуйида келтирилган жадвалда ўзбек сўмининг АҚШ доллари, Англия фунт стерлинги, Туркия лираси, Швейцария франки, Жанубий Корея вони, Япония иенаси, Россия рубли ва Украина гривнасига нисбатан курси тўғрисидаги ахборот йиғилган.\nТўпланган маълумотлар туфайли Norma.uz фойдаланувчилари ойлар кесимида ҳамда ўтган йиллардаги давр учун курслар динамикасини кузатиб боришлари мумкин бўлади. Ўзбекистонда олдинги йиллар учун белгиланган ўзбек сўмига нисбатан валюталар курси бўйича архив маълумотларини шу саҳифа охиридаги ҳаволалар бўйича очиш мумкин.\nЎзгариш ойи Ўзгариш санаси\n2015 йил учун динамика


Коронавирус туфайли Роналду 10 миллион евро йўқотиши мумкин\nКоронавирус пандемияси туфайли А Серия клублари футболчиларнинг маошларини қисқартиришни ўйламоқда, дея хабар бермоқда Mundo Deportivo.\n«Чемпионат баҳслари ўтказилмаётган, клубларнинг даромадлари кун сайин қисқараётганлиги сабабли жамоалар футболчиларнинг маошларини 30-40 фоизга қисқартиришлари кутилмоқда. Натижада А Серияда маош борасида энг катта камомад Криштиану Роналдуда кузатилади. «Ювентус» форвардининг йиллик маоши 10 миллион еврога камаяди», - дея ёзилади манбада.\nМаълумот учун, коронавирус ўчоғига айланган Италияда мавсум дастлаб икки ҳафтага тўхтатилган бўлса-да, бугунга келиб чемпионатнинг қачон давом эттирилиши номаълумлигича қолмоқда.


Ҳақоратдан мақсад нима? « O'zbekiston ERK Demokratik Partiyasi\nҲақоратдан мақсад нима?\nБу ёзганларимни ўйлаб ўйлаб сизга юборишга қарор қилдим. Чунки буни “Ҳаракат” ёки “Замондош” сайтига юбориш мантиқсизлик бўларди. ЎХҲ сайтида босиладиган бўлса тарафкашликка ўхшаб қолиши мумкин.\n18 September 2012 - 8:54\nАссалому алайкум ҳурматли Исмат Хушев!\nБу ёзганларимни ўйлаб ўйлаб сизга юборишга қарор қилдим. Чунки буни “Ҳаракат” ёки “Замондош” сайтига юбориш мантиқсизлик бўларди. ЎХҲ сайтида босиладиган бўлса тарафкашликка ўхшаб қолиши мумкин. Мен эса ҳукуматга ҳам, мухолифатга ҳам бетараф бир ўзбек фуқаросиман.\nТўғрисини айтсам, айнан ўзбеклигим мана шу нарсани сизга ёзишга асос бўлди.\nГапнинг индоллосига келадиган бўлсам, мен ҳам ватанимнинг бугунига ва келажагига бефарқ эмасман. Аммо чора нимадалигини ҳам билмайман. Каримовнинг зўровон режими мамлакатимизга яхшилик келтирмади.\nАммо унинг ўрнига қандай режим бўлиши керак? Бу ҳақда ўйлайману ўйлаб, ўйимнинг тагига ета олмайман. Тўғри эркинлик бўлиши керак. Аммо эркинликни ҳам ҳар ким ўзича тушунар эканда!\nМана, масалан Абдураҳим Пўлатов, шиор Юсуф Жума ва Замондошнинг муҳаррири Ризо Обидларни олайлик. Бу одамларнинг ғояси ва мақсади нима ўзи? Бу уч исм инсонларни сўкиш, ҳақоратлаш, мазах қилиш бўйича аллақачон Ўзбекистон “қаҳрамонларига” айландилар.\nАхир инсонда инсоф бўлади, одоб бўлади. Аммо бу “инсон”лар барчани хоин, сотқин, ҳаромий, хунаса, ифлос, бачча каби сўзлар билан ҳақоратлаб келаяпти. Буларнинг жиловини тортиб қўядиганлар наҳотки топилмаса?\nДейлик, эртага Ўзбекистонда эркинлик бўлиб, мана шу уч “инсонга” ўхшаганлар ўз интернет саҳифаларини, газета журналларини, радио ва телевидение каналларини очиб, халқ ичида мана шундай пропагандаларини бошлаб юборсалар нима бўлади?\nХалқимиз ўзи Каримов зулмидан аламини кимдан олишни билмай турган пайтда бундай “эркинлик” нимага ва кимга хизмат қилади?.\nМаълумки ўзбеклар қўзғалиши қийин халқ аммо бир қўзғалса кейин бу халқни тўхтатиб олиш ҳам осон эмас. Қайта қуриш йилларида она шаҳрим Қўқонда бунга ўзим гувоҳ бўлганман….\nБу инсонларнинг ҳам ота онаси, бола чақаси бордир ахир? Улар ҳам оталарининг нима ёзаётганини ва нима қилаётганини кўриб, билиб туришгандир. Бу оталар норасида ўғиллари ва қизлари билан қандай қилиб бир дастурхон атрофида ўтиришар экан?\nҲозиргина ёзиб келганлари тилга олиб бўлмайдиган сўзлар уларнинг руҳларини қора қилмайдими? Шу қора руҳлари билан улар болаларига қандай қарайдилар, аёлларига қандай қарайдилар? Инсон зоти шунчалик ҳам пасткаш бўладими?\nАбдураҳим Пўлат, Юсуф Жума ва Ризо Обид ҳақиқатан ҳам мухолиф бўлсалар, нега Каримов режимининг ёмонликларини аввалги ўринга қўйиб, ўз сайтларида шунга яраша материаллар қўйишмайди?\nМен бу одамлардан бирор марта Ўзбекистондаги сиёсий, диний, иқтисодий ва ижтимоий аҳволни тузатиш ҳақида бирор аниқ таклиф келганини кўрмаганман, эшитмаганман ва ўқимаганман.\nАгар мен хато қилаётган бўлсам инсонлар айтишсин, мен хатомни тан оламан. Каримов режими диктаторлиги билан ёмонликни тамсил қилар экан, нега бу “зот”лар яхшиликнинг тамсилчиси сифатида ўртага чиқмайдилар?\nКузатиб бордим, ҳеч қурмаса рамозон ойида булар ҳақоратларини тўхтатишар, деб. Аммо қаёқда дейсиз? Умуман бу “инсонларда” бирор муқаддас туйғулар ва муқаддас нарсалар бормикин? Агар бор бўлса, наҳотки шу туйғулари тилларини тийишларига монелик қилмайди?\nБирор марта одамга ўхшаб, чиройли руҳда, инсонларни яхшиликка, маънавиятга етаклайдиган сўз айтсалар бўлмайдими?\nАхир, кўзлари кўр эмаску, улар сизнинг сайтингзда берилаётган яхши ёмон материлларни ўқиб бораётгандир? Яхшилик йўлида ёзилаётган мақолаларни, изоҳларни ўқиганларида биз ҳам шуларга эргашайлик, десалар нимани йўқотадилар?\nЁки инсонлар хазар қиладиган сўзлардан бу уч “инсон” лаззат оладими? Бундай қабих “лаззат” туйғуси ишонинг мухолифга эмас, ҳеч бир оддий инсонга ярашмайди…\nБиламан, агар бу ёзганларимни сайтингизга қўйсангиз улар сизга ҳам ташланишлари мумкин. Балки сизнинг номингизга ҳам оғизга олиб бўлмайдиган сўзлар айтишар. Бунинг учун олдиндан сиздан узр сўрайман.\nМенинг мақсадим бундай ҳақоратларнинг халқимизга ва ватанимизга яхшилик олиб келмаслигини айтиб ўтишдан иборат эди. Шуни тушунсангиз бўлди…\nҲурмат билан сайтингиз мухлиси


Наманган шаҳар ҳокимлиги ахборот хизмати (@axborotxizmati) - Post #17603\nНаманган шаҳар ҳокимлиги ахборот хизмати\n@axborotxizmati Like 3\nМурожаатлар учун: @axborotxizmatibotbot\n19 Jan 2020, 16:06 (415 days ago)\nАдлия вазирлигида компьютерлар ўчирилмоқда.Нега?\nМеҳнат қонунчилиги, хусусан иш режими юзасидан меъёрлар йиллар давомидаги чуқур илмий ва амалий тадқиқотлар асосида инсон эҳтиёжи ва имкониятларидан келиб чиқиб шаклланиб келган. Қолаверса, меҳнат қонунчилиги соҳасида юқори стандартларнинг амал қилиши бирдек миллионлаган ишчи ва меҳнатчиларнинг ҳаётига таъсир қилади.\nШундай бўлсада, кўплаб мамлакатларда, жумладан хусусий ташкилотларда узоқ иш режимларида ишлаш муаммоси мавжуд. Ҳаммага маълум, Япония, Жанубий Корея, МДҲ давлатлари ва бошқаларда шу каби муаммолар инсонлар ҳаётига салбий таъсир қилаётгани юзасидан кўплаб маълумотлар ва изланишлар бор.\nЎзбекистонда ҳам иш вақти муаммоси мавжудлиги сир эмас, албатта.\nКузатишларга кўра, ортиқча ишлаш қисқа муддатли режалар учун қандайдир хизмат қилса ҳам, юқори натижали самарали меҳнат ва сермазмун ҳаёт фаолиятини йўлга қўйиш йўлида, шунингдек катта стратегик мақсадлар учун салбий таъсир кўрсатади. Хусусан:\n• ходимларнинг меҳнат унумдорлиги пасайишига;\n• иш вақтининг нотўғри режалаштирилишига;\n• энергия ресурсларнинг ортиқча сарф бўлишига;\n• ходимнинг оилавий муаммоларга дуч келишига ва ижтимоий кўникмаларига салбий таъсир қилишига олиб келади.\nШу сабабли юқоридаги муаммоларни инобатга олиб, хориж тажрибасини ўрганган ҳолда, Адлия вазирлиги меҳнат унумдорлигини ошириш мақсадида комплекс чора-тадбирлар дастурини ишлаб чиқди.\nУшбу дастурнинг битта тадбири сифатида ходимларни кун мобайнида ўз фаолиятини тўғри режалаштириш юзасидан тушунтиришлар берилиб, тайм менежментнинг янги замонавий моделларидан фойдаланиш илгари сурилмоқда.\nХодимлар иш вақти тугагандан кейин ўз фаолиятини тугатиш талаб этилмоқда. Энг кескин чора сифатида эса принципал ёндашув асосида иш куни охирида барча ходимларнинг хизмат компьютерлари автоматик равишда тармоқдан узиб қўйилиш тартиби ҳам киритилди. Мазкур ҳолатда ходим ўз-ўзидан ишини тугатишига тўғри келади.\nБундан ташқари, якшанба куни ходимларни ишга чиқиши тақиқланган. Бу талабнинг бажарилиши қатъий назорат қилинмоқда. Яъни, ходим кўрсатмага амал қилмасдан ишга келса ҳам у бинога киритилмайди.\nМазкур чоралар натижасида ходимлар иш вақтидан унумли фойдаланишга ҳамда меҳнат жараёнини оптимал режалаштиришга мажбур бўлишмоқда ва бу ўз мевасини бермоқда.\nЎз вақтида оиласи бағрига қайтган, етарлича дам олиб, позитив энергияга эга бўлган ходимларнинг меҳнат самарадорлиги ортиб бормоқда.\nҲозирда вазирликда кадрлар билан ишлашнинг замонавий KPI тизими асосида иш ташкил этилиб, ҳар бир ходимнинг меҳнат самарадорлиги индивидуал равишда баҳолаб борилмоқда. Бу ҳам ўз навбатида иш жараёнига ижобий таъсир кўрсатмоқда.\nМақсад самарали, замонавий ва бехато ишлаш тизимига ўтишдан иборат.


Мурод Муҳаммад Дўст: Моддий ғаразни енгиш жуда қийин\nТадбиркорнинг 6 миллион 150 минг сўм қарзи кечилди\nИмконият 26 October 2018 19:41 170\nПрезидентимизнинг шу йил 27 июлдаги “Тадбиркорлик субъектларининг ҳуқуқлари ва қонуний манфаатларини ҳимоя қилиш тизимини янада такомиллаштириш чора-тадбирлари тўғрисида”ги фармони асосида турли сабабларга кўра солиқдан қарздор бўлиб қолган тадбиркорларга енгиллик берилди.\nЯъни, 2018 йил 1 апрелга қадар якка тартибдаги тадбиркор мақомини йўқотган жисмоний шахслар ва шу йил 1 апрелдан молиявий-хўжалик фаолиятини амалга оширмаётган якка тартибдаги тадбиркорлар, шунингдек, давлат рўйхатидан ўтмасдан тадбиркорлик фаолияти билан шуғуллангани учун бир йиллик қатъий белгиланган солиқ суммаси ҳисобланган жисмоний шахсларнинг солиқлари, пеня, молиявий жарима ва суд харажатлари бўйича ҳисобланган қарзларидан воз кечилди.\nҚашқадарёда тадбиркорлик фаолиятини тиклаган ва давлат рўйхатидан ўтган ҳолда фаолиятини давом эттираётган 89 нафар тадбиркорнинг 741 миллион 500 минг сўмлик қарзлари ҳисобдан чиқарилди.\n– Бир неча йилдан буён савдо-сотиқ билан шуғулланяпман, – дейди Байрамали Тўйлиев. – Бу йил негадир ишим юришмади. Солиқдан 6 миллион 150 минг сўм қарз бўлиб қолдим. Уни тўлашга келганда қўлим калталик қилди. Бир амаллаб солиқларни тўлаб, бошқа ишнинг бошини тутсаммикан, деб тургандим. Солиқчилар менинг қарзларим давлат томонидан кечилганини айтганида елкамдан тоғ қулагандек бўлди. Мамнуният билан фаолиятимни қайта тикладим.\nАсқар Усмонов ҳам тадбиркорлигини эндигина йўлга қўйган ёшлардан бири. Тажрибасизлик унга панд берди. Иши юришмаса-да, тадбиркорлик фаолиятини расман тўхтатишни истамади. Солиқчилар унинг 1 миллион 300 минг сўм қарзи борлигини айтишганда омадсизликдан ўкиниб юрган ёш тадбиркорнинг дили яна хуфтон бўлди. Ана шундай қийин паллада Президент фармони унинг ҳам жонига ора кирди.\n– Фармонга кўра воҳамиздаги 5 минг 591 нафар якка тартибдаги тадбиркорнинг солиқ ва молиявий жарималар бўйича қарздорлиги бекор қилинди, – дейди Қашқадарё вилоят давлат солиқ бошқармаси бошлиғи Қудратали Маматисаев. – Қарзлардан бутунлай воз кечилиши учун улар 2019 йил 1 январга қадар тадбиркорлигини қайта тиклаб ёки давлат рўйхатидан ўтган ҳолда фаолиятини давом эттирса, кифоя. Шуни таъкидлашни истардимки, бу муҳим ҳужжат минглаб ёшларни ишсизликдан сақлаб қолди.\n“ХХI asr” мухбири\nОдил судга ишонч ислоҳотларга ишонч демакдир\nБожхона қонунчилиги: энди янгича ислоҳот керак\nНазарбекда шундай депутат бор\nБухоро “Саёҳатлар чорраµаси”га айланади\nТомчилаб суғориш асосида барпо қилинадиган токзорга қанча харажат сарфланади?\nЧироқчининг томорқа мактаби\nМўйноқда “Қўқон боғи” яратилди


МУСУЛМОН ЎЗ ИНИСИГА ЗУЛМ ҚИЛМАЙДИ — Zamaxshariy.uz\nМУСУЛМОН ЎЗ ИНИСИГА ЗУЛМ ҚИЛМАЙДИ\n4 мая, 2020 admin Мақолалар\nАллоҳ таоло Қуръони каримда бировга зулм қилишлик ва зўровонлик катта гунох эканлигини тасдиклайдиган кўплаб оятларни нозил қилди. Ҳаттоки, ўз нафсларига ва бошкаларга зулм килган қавмларнинг окибатлари қандай тугаганини инсонларга ибрат бўлиши учун гўзал услубда баён этган. Бу билан ер юзида инсонларнинг молу жонига азият етказаётган, уларнинг тинчлигини бузаётган инсонларни огоҳлантириб, бундай зулмлардан инсониятни қайтарди. Аллоҳ таоло: «Уларга ўзларидан олдин ўтганларнинг, Нуҳ, Од, Самуд қавмининг ва Иброҳим қавмининг, Мадян эгаларининг ва тўнтарилган(қишлоқ)ларнинг хабари келмадими? Уларга Пайғамбарлари очиқ-ойдин ҳужжатлар билан келдилар. Бас, Аллоҳ уларга зулм қилмас эди. Лекин улар ўзларига зудм қилар эдилар,» (Тавба сураси 70-оят)деди.\nАллоҳ таолонинг пайғамбарлари келтирган очик хакикатлардан юз бурган, ботилни хакдан устун қўйган қавмларга бу дунёда ҳам азоб борлигини билдириб, Аъроф сурасида: «Бас, улардан зулм қилганлари уларга айтилгандан ўзга гапни алмаштирдилар. Бас, зулм қилганлари туфайли устларига осмондан азоб юбордик,»(162-оят)дейди. Аксарият ҳолларда Аллоҳ таолога ва унинг элчиларига итоатсизлик, дунёнинг зийнатларига хаддан зиёда муҳаббат ва мутакаббарлик туфайли содир этилади.\nАбу Ҳурайра розияллоҳу анҳудан ривоят. Расулуллоҳ соллаллоҳу алайҳи ва саллам дедилар: “Бир-бирингизга ҳасад қилмангиз, молингизни мақтаб баҳосини оширмангиз, бир-бирингизни ёмон кўрмангиз, узилишиб кетмангиз, бирингиз иккинчингизнинг савдоси устига савдо қилмасин. Аллоҳнинг ака-ука бандалари бўлингиз. Мусулмон — мусулмоннинг биродари. Унга зулм қилмайди, уни ёрдамсиз ташлаб қўймайди, таҳқирламайди. Тақво мана бу ердадир”. Уч марта шундай деб кўкракларига ишора қилдилар. “Инсоннинг мусулмон биродаринй таҳқирлаши унинг ёмонлигига кифоядир. Ҳар бир мусулмоннинг қони, моли ва обрўси икинчи мусулмон учун ҳаромдир” (Муслим ривояти), деб марҳамат этганлар.\nАмал қилинса бахту саодатга элтувчи бундай насиҳатлар инсонларни ораларидаги муносабатларини мустаҳкамлаб, эзгуликка интилувчан бўлишларини таъминлайди. Самимият, меҳрибонлик, ғамхўрлик каби инсоний хулқлар билан тарбиялайди.\nЖундуб Бажалий розияллоҳу анҳу бундай деган эдилар: «Агар бир мусулмон биродарининг қонини тўккан бўлса, у қон бир ҳовуч бўлса ҳам, унинг жаннатга киришига йўл қўймайди. Киши қайси эшикдан кирмоқчи бўлса, олдига ўтиб уни қайтаради. Шуни ҳам билингки, киши ўлиб тупроққа кўмилганидан сўнг вужуди илк ҳидланадиган жойи қорнидир. Шундай экан, қорнингизни ҳаромдан асранг ва бошқанинг жонига қасд этишдан сақланинг» («Ал-Канз», Байхакий «Шуабул иймон» дан).\nқишлоқлар вайрона бир кабристонга айлантирилди. Албатта Аллоҳ энг улуғ ҳакамдир. Золим бўлганларга гуноҳларига яраша азобни таёрлаб қўйгандир.\nАллоҳга беҳисоб шукрлар бўлсинки, бугун она диёримизнинг осмони мусаффо, тинчликнинг баракотидан шаҳару қишлоқлар обод. Тинчлик бор жойда тараққиёт ва юксалиш бўлар экан, ҳозир биз ҳам шу неъматлардан баҳраманд бўлиб яшамоқдамиз. Бу неъматларни авайлаб асраш ва шукр қилишлик ҳар биримизнинг ҳам мусулмонлик ҳам фуқаролик бурчимиздир.\nА. Бобожонов Гурлан тумани Усмон Саид бобо масжиди имом-хатиби\nPrevious Post:Ўзбекистон мусулмонлари идораси Хоразм вилояти вакиллиги ташаббуси билан Сардобаликларга меҳр-саҳоват ёрдами жўнатилди\nNext Post:АЖДОДЛАР ХОТИРАСИ ҚАЛБИМИЗДА


NYT: Россия Украинага бостириб киришга тайёргарликнинг якуний босқичида турибди\n15:04 / 06.02.2022\nРоссия ҳозирча Украина ҳудудига бостириб киришга тайёр эмас, аммо ҳарбий амалиётга тайёргарликнинг финал босқичида турибди. Бу ҳақда The New York Times украин қўмондонлигидаги манбаларига асосланиб хабар бермоқда.\nУкраина қўмондонлигидаги манбалар сўнгги икки ҳафтада Қримга 10 минг атрофидаги россиялик ҳарбий ўтказилгани ва яриморолда жойлашган бўлинмаларнинг айримлари юқори жанговар шай ҳолатга келтирилганини қайд этишган. Шунингдек, Қримга Россия гвардиясининг бўлинмаси юборилганидан хавотир билдирилган, украиналик ҳарбийларнинг ҳисоблашича, бу бўлинмадан эгалланган ҳудудларни назорат қилиш учун фойдаланиш кўзда тутилган бўлиши мумкин.\nНашр билан суҳбатда бўлган таҳлилчилар фикрича, Қримнинг Украина билан чегарага яқин ҳудудида ҳарбий амалиётга тайёргарлик кўрилмоқда — госпиталлар ва алоқа тизимларини жойлаштириш, радиоэлектрон воситаларига қарши чоралар кўриш, авиация ва қўшимча ҳарбий қисмларни кўчириб ўтказиш каби.\nЭкспертларнинг баҳоларига кўра, Россия ҳарбий амалиётга тайёргарлик кўриш жараёнини якунлаш учун бир неча ҳафта сарфлайди. Улар Россия чегарада етарли миқдорда ҳарбий тўплагани, аммо ҳозирча таъминот линиялари ва бошқа инфратузилмалар тайёр эмаслигини маълум қилишган.\nШу билан бирга, нашрнинг Украина қўмондонлигидаги манбалари ҳам, экспертлар ҳам Россия ҳарбийларини Украина билан чегарада жойлаштириш орқали айнан қандай мақсадларни кўзлаётгани ҳануз ноаниқ эканини таъкидлашган.\nҒарб сиёсатчилари ва ОАВ бир неча ойдан буён Россия Украина билан чегара ҳудудида қўшин тўплаётгани ҳақида айтиб келмоқда, уларнинг фикрича, бу босқинга тайёргарликдан дарак беради. Украинага ҳужум қилингудек бўлса, Ғарб Россияга нисбатан янги санкциялар жорий этишни ваъда қилган.\nРоссия ҳукумати Украинага ҳужум қилмаслигини билдириб, чегара яқинида ҳарбий бўлинмалар жойлаштирилишини машғулотлар билан изоҳлаган.\n«Замонавий қуроллар билан қайтамиз» – Зеленский Лисичанск бой берилганини тасдиқлади\nШойгу Путинга Лисичанск эгаллангани ҳақида ҳисобот берди\nРоссиянинг Белгород шаҳрида давомли портлашлар. Қурбонлар бор\n«ДХР»да яна икки британиялик асирни суд қилишмоқчи. Улар ҳақида нималар маълум?


11.05.20 15:45\tmsk\nКоммунарка госпитали палатаси. Москва ҳукумати матбуот хизматининг фотосурати\nРоссия дунёда коронавирусни юқтирган одамлар сони бўйича учинчи ўринни эгаллади. Бу ҳақда касаллик тарқалишига доир расмий маълумотга таяниб, РИА Новости агентлиги хабар беради.\n11 май маълумотига кўра, Россияда 221,3 мингта одамда коронавирус борлиги аниқланган. Бу Италия (219 минг) ва Буюк Британия (220 минг) кўрсатгичидан юқоридир. Ҳозирда инфекция бўйича дунёда иккинчи ўринни Испания (224 минг), биринчи ўринни – АҚШ (1,3 млн) эгалламоқда.\nСўнгги кун Россияда коронавирусга чалинган 11,6 мингта одам аниқланган, уларнинг деярли тенг ярмида касалликнинг клиник белгилари кўринмаган. 94 та одам ўлгани қайд этилган (коронавирусдан ўлган россияликларнинг умумий сони 2 мингта одамдан ошиб кетди). Соғайганлар сони 5,4 минг кишини ташкил этади (жами касалликдан 39,8 минг одам тузалган).\nРоссияда коронавируснинг тарқалишини олдини олиш мақсадида ишсизлик вақти режими жорий этилган. У бир неча бор узайтирилиб, ҳозирги кунда ҳам амалда.\nМосква шаҳри ва вилояти билан бараварига Россиянинг бошқа регионларида ҳам карантин чоралари кўрилган – ҳаракатланиш, хизмат кўрсатиш соҳаси фаолияти, умумовқатланиш масканлари фаолияти, оммавий тадбирлар ва ҳ.к чекланган.\nРегионларда жорий этилган чеклов чоралари бир-биридан фарқланади. Айрим ўлкаларда карантин юмшатилиб, саноат корхоналари, қурилиш, маиший хизмат (сартарошхона) соҳаси фаолияти қисман жонлантирилди. Коронавирус қайд этилмаган Чукотка ўлкасида эса кинотеатрларни очиш қарори қабул қилинди.\nҲукумат иқтисодни қўллаб -қувватлаш учун бюджетда 1,4 трлн рубль ($18,7 млрд) миқдорида захира пули йиққан. Кичик ва ўрта бизнес учун имтиёзли кредитлар берилиши маълум қилинган. Online Market Intelligence (OMI) тадқиқот компанияси ва «Платформа» ижтимоий лойиҳалаштириш марказининг маълумотига кўра, кризис сабаб ишлаётган 50% россияликлар даромадининг камайиб кетганини ҳис қилганлар.


Элтуз илгари хабар қилганидек Жиззах вилояти Ғаллаорол тумани бош шифокори Юсуф Эсиргатов Дўстлик туман милиция бўлимидаги ҳибсхонада икки кун ўтириб чиққач, 9 октябр куни вафот қилган эди.\nВоқеанинг сўнгги аниқланган тафсилотларига кўра, бош врач пахта терими кампаниясининг боришини назорат қилиш учун Тошкентдан жўнатилган “вакил”нинг буйруғига кўра ҳибсда бўлган.\nТошкентлик амалдорнинг ғазабини келтирган факт, Ғаллаорол шифохонаси персоналининг пахта теришни уддаламаётгани бўлган. Белгиланган 70 кг., норма ўрнига шифохона ходимлари кунига 17-20 кг пахта теришган.\nҒаллаорол туман шифохонаси ходимлари Жиззах вилояти Дўстлик тумани 13-сон совхозида пахта теришган.\nКасби врач-кардиолог бўлган Юсуф Эсиргатов, бутун Ўзбекистоннинг минглаб идоралари раҳбарлари қатори, давлатга пахта териб топшириш режасини таъминлаши лозим эди. Ўзбекистон пахта саноатида турли касбдаги одамларни пахта теримига мажбурлаш, мисли кўрилмаган ҳолат ҳисобланади.\ndata-title="Ғаллаорол шифохонаси бош врачи ўлимининг янги тафсилотлари" data-description="Элтуз илгари хабар қилганидек Жиззах вилояти Ғаллаорол тумани бош шифокори Юсуф Эсиргатов Дўстлик туман милиция бўлимидаги ҳибсхонада икки кун ..." data-image="https://eltuz.com/wp-content/uploads/2015/10/rasm394.jpg" data-url="https://eltuz.com/kundalik/703/" data-services="facebook,odnoklassniki,twitter,telegram" data-counter="ig">\nЎзбекистоннинг марҳум президенти Ислом Каримовнинг Тошкентда уй қамоғида сақланаётган катта қизи яқинда Швейцария прокуратураси томонидан пул ювиш айблови бўйича ...\nДавлат тўнтаришида айбланаётган журналист Бобомурод Абдуллаевга 2 май куни прокурор 5 йил қамоқ жазосини, қолган уч айбланувчига эса суд ...


EgyptAir самолётини гаровга олган шахс Кипрдан Мисрга экстрадиция қилинади\n10:40 / 07.04.2016\nКипр ҳукумати 29 март куни EgyptAir авиакомпаниясининг Airbus 320 самолётини гаровга олган Саиф ад-Дин Мустафони Мисрга топширишга рози бўлди. Бу ҳақда Мисрнинг MENA агентлигига иқтибос келтирган ҳолда Reuters ахборот агентлиги хабар бермоқда.\nАввалроқ Миср прокурори Кипрга Мустафони топширишни сўраб мурожаат қилганди.\nМустафо Искандария-Қоҳира рейси билан учган самолётни гаровга олган. Самолёт унинг тазйиқи остида Кипрдаги Ларнаки аэропортига қўнган. Бир неча соат ўтиб у Кипр ҳукуматига таслим бўлган. Самолётдаги йўловчилар ва экипаж аъзолари жабрланмаган.


Роналдунинг Сербия дарвозасига урган голини кўрмаган лайнсмен Евро-2020дан четлатилди\nҚанот ҳаками Марио Дикс Данни Маккелининг бригасидан чиқарилди.\nМаккели бригадаси ЖЧ-2022 саралаши доирасида Сербия — Португалия (2:2) баҳсида ишлаган ва ўшанда 90+3-дақиқада меҳмонлар сардори Криштиану Роналду томонидан киритилган тўп инобатга олинмаганди.\nАйнан Дикс бош ҳакамга тўп чизиқни кесиб ўтмаганлигини айтганди. Лайнсмен ушбу хатоси туфайли Евро-2020ни ўтказиб юборадиган бўлди.\n«Бригадамизда Дикснинг ўрнини Ян де Врис эгаллайди. Бу ҳақда иложи борича камроқ гапиришни афзал кўрардим. Марио билан кўп йиллар давомида ишладим, шунинг учун бу қийин қарор эканлигини тушунасиз», — дейди Маккели.


«Барселона» Неймар ўрнига кимларни таклиф этмоқчи? (Zamin.uz блоги)\nКиритилган сана: Авг. 10, 2017, 3:51 п.п.\nКаталониянинг "Барселона" жамоаси Неймарни ПСЖга рекорд даражада сотишга эришди. Эндиликда клуб Неймар трансферидан тушган пулларга яхши футболчи сотиб олмоқчи\nАПЛ. Чемпионлик кимга насиб этади? (Zamin.uz блоги)\nКиритилган сана: Май 8, 2017, 1:46 д.п.\nФутбол бўйича “кучли бешлик” дея ном олган чемпионатларда 2016-2017 йилги мавсум тобора поёнига етиб, чемпионлик пойгаси ҳал қилувчи босқичга кириб улгурган.\nЛа-лига. Чемпионлик кимга насиб этади? (Zamin.uz блоги)\nКиритилган сана: Май 8, 2017, 1:44 д.п.\nФутбол бўйича “кучли бешлик” дея ном олган чемпионатларда 2016-2017 йилги мавсум тобора поёнига етиб, чемпионлик пойгаси ҳал қилувчи босқичга кириб улгурган. Ушбу чемпионатлар доирасида биз сизлар билан Испания Ла-лигасидаги чемпионлик пойгасида кимнинг имконияти юқорироқ эканлигини таҳлил қилиб чиқамиз.\nЛионель Месси, Криштиану Роналду ва Ўзбекистон футболи ҳақида сиз билмаган маълумотлар (Zamin.uz блоги)\nКиритилган сана: Май 7, 2017, 8:03 п.п.\nФутбол (инглизча “foot”- оёқ, “ball”- тўп) бугунги кунда миллионлаб инсонларни ўзига жалб қила олган спорт ўйини ҳисобланади. Ушбу ўйиндан мақсад тўпни рақиб дарвозасига киритиш, яъни гол уриш ҳисобланади.\n"Барселона"дан кетаётган футболчилар (Zamin.uz блоги)\nКиритилган сана: Апрель 22, 2017, 10:01 д.п.\nЁзги трансфер вақтида "Барселона"ни бир қатор футболчилар тарк этишмоқчи. Қуйида шу футболчилар борасида сўз юритамиз.\n“Челси”ни мавсум охирида нима кутмоқда? (Zamin.uz блоги)\nКиритилган сана: Март 14, 2017, 5:07 п.п.\n“Челси”ни мавсум охирида нима кутмоқда? Ва премьер лига етакчисини яқин тақибчилари билан қандай курашлар кутмоқда? Шу ҳақда Сизлар билан Zamin.uz блоги ўз фикрлари юзасидан ўртоқлашади.\n“Реал мадрид” клубининг 115 йиллик тарихи: 46 та мураббий ва 18 та президент (Zamin.uz блоги)\nКиритилган сана: Март 10, 2017, 11:24 п.п.\n2017 йил 6 март куни мадриднинг “Реал” клуби 115 ёшга тўлди. Шу муносабат билан Zamin.uz блоги “Реал” билан боғлиқ 10 та энг қизиқ фактларни Сизга ҳавола этади.\nРФПЛ: Жулиано, Фернандо ва бошқа энг омадли трансферлар (Zamin.uz блоги)\nКиритилган сана: Март 8, 2017, 11:55 д.п.\nТрансфер ойнаси ёпилди, шу сабабли РФПЛ клублари томонидан амалга оширилган энг омадли трансферлар ҳақида фикр юритамиз.\nҲужум қироллари. Қандай қилиб “Монако” Европанинг энг самарали жамоасига айланди? (Zamin.uz блоги)\nКиритилган сана: Март 5, 2017, 3:29 п.п.\nБўлиб ўтган «Манчестер Сити» – «Монако» ўйинидан сўнг «Монако» жамоаси Европанинг энг самарали жамоаси эканликларини яна бир бор исботлашди. Zamin.uz блоги “Монако” нинг ушбу мавсумдаги фойдали юришлари ҳақида фикр юритади.\nЗамонамизнинг энг кучли футболчиси Криштиану Роналду ҳақида "энг қизиқ фактлар" (Zamin.uz блоги)\nКиритилган сана: Март 3, 2017, 12:07 п.п.\nЗамонамизнинг энг иқтидорли футболчиларидан бири Криштиану Роналду ҳисобланади. Zamin.uz блоги португалиялик юлдузнинг ҳаётидаги энг қизиқ фактларни Сизга ҳавола этишга қарор қилди.\nТОП-10: Жаҳоннинг энг тезкор футболчилари рейтинги (Zamin.uz блоги)\nКиритилган сана: Фев. 28, 2017, 4:26 п.п.\nФИФА Мексиканинг "Пачука" клуби таркибидаги 10 нафар энг тезкор футболчиларни аниқлаш учун ўтказган тажриба натижаларини тан олди. Бунинг натижасида мексикаликлар таркибида тўп билан соатига 35,23 км тезликда югура оладиган ярим ҳимоячи Юрген Дамм борлиги маълум бўлди.\nЖаҳон футболида амалга оширилган энг қиммат 11 та трансфер (Zamin.uz блоги)\nКиритилган сана: Фев. 16, 2017, 2:32 п.п.\nЁш ўйинчилар замонавий футболда нафақат ўз клубида ўйинчи алмаштириш учун, балки иқтидорли футболчиларни топишда ҳам муҳим бўлиб, улар келажакда жаҳон футболи даражасини ҳам белгилашда муҳим омил бўлиб хизмат қилади. Zamin.uz блоги жаҳон футболида амалга оширилган ақлдан оздирувчи 11 та энг қиммат трансферлар ҳақида Сизга маҳлум қилади.\nНима учун “Челси” га ҳеч ким ета олмиябди? (Zamin.uz блоги)\nКиритилган сана: Фев. 13, 2017, 1:50 п.п.\n“Zamin.uz” блоги “Челси” нинг имкониятларини ҳисобга олиб муддатидан олдин АПЛ чемпионлигини қўлга киритиши мумкинлиги ҳақида фикр юритади.\nИбрагимович, Роббен ва яна 9 нафар юлдузлар, ёзда ишсиз қолиши мумкин (Zamin.uz блоги)\nКиритилган сана: Дек. 31, 2016, 2:32 д.п.\nZamin.uz блоги ёзда шартнома муддати тугайдиган футболчилар орасидан бир гуруҳини маълум қилади. Уларнинг орасида ҳозирги клубида қолишга тайёр бўлмаганлари ҳам бор. Ушбу комплект 123 млн. еврога баҳоланади. Марҳамат улар билан танишиб чиқишингиз мумкин.\nАПЛ жамоаларини қандай лақаб билан аташади? (Zamin.uz блоги)\nКиритилган сана: Окт. 29, 2016, 12:25 д.п.\nҲар қандай жамоани ишқибозлари бошқача ном билан ҳам чақиришга ва уни аташган одатланган. Қуйида АПЛ жамоаларининг қандай номга эга эканлиги борасида сўз юритамиз.\nАПЛ футболига мослашиб кетган футболчилар хақида (Zamin.uz блоги)\nКиритилган сана: Окт. 25, 2016, 2:33 п.п.\nАнглия Премьер-лигаси дунёнинг энг кучли чемпионатларида бири экани ҳеч кимга сир эмас. Қуйида ёзда АПЛга келган ва жамоада ўз ўрнини топиб кетган футболчилар ҳақида сўз юритмоқчимиз.\nАПЛда тўп сураётган бельгиялик юлдузлар (Zamin.uz блоги)\nКиритилган сана: Окт. 24, 2016, 1:14 п.п.\nСўнгги йилларда Бельгия футболчилари Европанинг турли чемпионатларида тўп суришмоқда. Улар ўз тажрибаларини оширишмоқда. Бунинг оқибатида терма жамоа халқаро мусобақаларда муваффақиятли иштирок этмоқда. Қуйида АПЛда ўйнаётган бельгиялик футболчилар хусусида сўз юритамиз.\nМоуриньо сабаб захира футболчисига айланган юлдузлар\nКиритилган сана: Окт. 13, 2016, 11:49 п.п.\nЖозе Моуриньо мураббийлар фаолияти давомида “Порту”, “Челси”, “Интер”, “Реал” клубларида ишлаган. Ҳозирда португалиялик мутахассис “Манчестер Юнайтед”да фаолият кўрсатмоқда. Ҳар бир мураббийнинг ўзига яраша фалсафаси бор. Шундан келиб чиқиб, футболчилар танлайди, тактикалар тузилади. Қуйида эътиборингизга Жозе Моуриньо сабаб заҳирага ўтириб қолган ва жамоада ўз ўринин йўқотиб қўйган юлдузлар хусусида сўз юритамиз.\nГвардиола томонидан “ҳайдалган” 5 нафар юлдузлар (Zamin.uz блоги)\nКиритилган сана: Авг. 27, 2016, 5:27 п.п.\nМашҳур мураббий Пеп Гвардиола томонидан клубдан "ҳайдалган" юлдузлар билан Zamin.uz блоги таништиради.\nҲафтанинг муҳим беш футболчиси (Zamin.uz блоги)\nКиритилган сана: Авг. 23, 2016, 12:13 д.п.\nШанба ва якшанба кунлари Европада миллий чемпионат ўйинлари бўлиб ўтди. Англия, Испания, Италия, Франция чемпионатларида ўзларини кўрсатган футболчилардан иборат бешта юлдузлар билан сизларни таништириб ўтамиз.


Коронавирус ва бизнес: ким ютди, ким ютқазди | EFFECT.UZ\n. 13:01 | 23.05.2020\nКоронавирус дунё иқтисодиётига жиддий зарар етказмоқда, аммо баъзи компаниялар аксинча юзага келган карантин вазиятида анча йирик даромадлар ола бошлашди.\nЛекин айни вазиятда ҳаммаси шундай осон кечмаслиги аниқ. Мисол учун, кўпчилик уйда ўтиргани ҳолда онлайн харидларни амалга оширмоқда. Бу каби хизмат турларини таклиф қила оладиган компания тармоқлари учун бу айни муддао бўлди.\nШубҳасиз, кимдир бу борада яхши кўрсаткичларга эришди. Amazon интернет-савдо компаниясининг натижалари бу борада анча юқори бўлмоқда эди.\nМаълумки, Аmazon дунёдаги энг бой инсонлардан ҳисобланувчи Жефф Безосга тегишли. Апрель ойининг ўрталарида вирус тарқалиши кўлами кенгайиб бораётган бир вақтда компания даромадлари кўпайишни бошлади.\nСайтга ташриф буюрувчилар сони кескин ошди ва савдо ҳажми секундига 11 минг АҚШ долларини ташкил қилди. Компания акциялари баҳоси ҳам кескин кўтарилди.\nАммо икки ҳафта ўтгач, Амазон компанияси ҳисобчилари бутунлай бошқача ҳисобот тақдим этишди.\nИккинчи ярим ойлик ҳисоботида компания ўтган 5 йил ичида биринчи марта катта маблағ йўқотиши айтилган.\nЯнварь ва март оралиғида компаниянинг даромадлари ошиши билан бир қаторда, 175 минг нафар янги ишчи қабул қилишга мажбур бўлинганлиги катта сарф-харажатларни келтириб чиқарди.\nБундан ташқари компания COVID-19 туфайли 4 млрд. доллар маблағ сарфлашига тўғри келган. Бу йирик савдо омборларини дизенфекциялаш ва ходимларни ҳам ҳимоя воситалари билан таъминлашга кетадиган маблағлар эди. Бу компаниянинг 2019 йилнинг биринчи 4 ойлигидаги соф фойдадан (2,5 миллиард доллар) ҳам ортиқ дегани эди.\nАmazon йиллар мобайнида касаба уюшмалари билан ишлашни истамади. Компания ўз муаммоларини ўзининг ишчилари билан ҳал қилишини тўғри йўл деб топди.\nКоронавирусга қарши ҳимоя учун 4 млрд. ажратилишидан олдин компания ўз ишчиларининг хавфсизлигини таъминлаш борасида танқид қилинган эди.\nNetflix етакчилик қилмоқда\nКарантин даврида одамлар интернет орқали фильмлар ва сериалларни тобора кўпроқ томоша қила бошладилар. Ушбу тенденция пандемия давригача ҳам мавжуд эди, аммо ҳозирги шароитда бу ҳолат кескин ошганини кўриш мумкин.\nСўнгги икки йил ичида дунёдаги кинотеатрларга ташриф буйирувчиларнинг сони 18 фоизга ошгани ҳолда Netflix абонентлари сони 47 фоизга кўпайди.\nОдамлар Netflixдан уйда ўтириши керак бўлган пайтда кўпроқ фойдаланаётгани ажабланарли ҳол эмас, албатта.\n«Италия ва Испанияда, масалан, янги Netflix абонентлари сони 57 ва 34 фоизга ошди». – дейди BBC агентлиги таҳлилчиси Блейк Морган. – Одамлар ҳамиша яхши нарсаларни кўришни ва содир бўлаётган нохушликларни унутишни истайдилар”.\nКино саноатида пасайиш\nDisney компанияси пандемия даврида ҳам фойда олди, ҳам бироз маблағ йўқотди. Компания раҳбари Боб Чапекнинг маълум қилишича, парклар ва аттракционларни пандемия сабаб ёпишга мажбур бўлишган ва бу компанияга 1,4 млрд. доллар зарар келтирган.\nШу билан бирга интернетда Disney фильмларига талаб ошди. Ноябрь ойигача абонентлар сони 55 млн.га кўпайди. Netflixга бу рақамга етишиш учун етти йил керак бўлди.\nИнтернет тижоратининг ўсиши баробарида уйларга жўнатмалар, озиқ-овқатлар ва бошқа ҳар қандай нарсаларни етказиб берувчи юк ташувчиларга бўлган талаб ошиб кетди, албатта.\nАҚШ компаниялари Fedeks ва UPS дунёдаги энг йирик товар етказиб берувчи компаниялар ҳисобланади. Улар пандемия даврида юзага келган қийинчиликлар туфайли ёрдам сўраб АҚШ федерал ҳукуматига мурожаат қилишган.\nБир томондан, индивидуал мижозлар сони ортди. Аммо ушбу компаниялар бизнесининг энг даромадли қисми – бир тижорат корхонасидан бошқасига маҳсулотлар етказиб бериш эди. Аммо ҳозирда кўпчилик ёпиқ ҳолда ёки иш ҳажмини камайтирган.\nPayPal рақамли тўлов соҳасидаги энг йирик компаниялардан бири ҳисобланади. COVID-19 пандемияси компанияга кескин зарба берди. 2020 йилнинг дастлабки уч ойида даромад бир йил аввалги худди шу даврга нисбатан 84 млн. долларга тушиб кетди. Шу билан бирга 7 майда фонд биржаларининг котировкаси рекорд даражага етди. Карантин даврида одамлар камроқ пулга эгалар ва пулларни беҳуда сарфлашни истамайдилар, албатта. Бироқ кўпчилик PayPalга маъқул бўладиган онлайн харидларни амалга оширмоқдалар.\nPayPalда 10 млн. киши январь ва март оралиғида ўз ҳисобларини очишди. Шу вақт оралиғида компания сайти орқали 199 млрд. доллар пул ўтказмалари ўтказилди. Бир йил аввал бу кўрсаткич 161 млрд. долларни ташкил этган.\nPayPal раҳбари Дан Шулъман шундай дейди: «Биз дунё бўйлаб бурилиш нуқтасига эришдик. Одамлар рақамли технологиялар орқали қулай ва осон пул ўтказиш хизматидан фойдаланмоқдалар».


Раҳбар кўнгилхушлиги учун ўтказилаëтган кинофестиваль\nТошкентда иш бошлаган халқаро кинофестивалнинг бош қаҳрамони рус поп ашулачиси Киркоров бўлди. Ташкилотчилар эса фестивалга 37 давлатдан 400га яқин киночи ташриф буюрганини айтмоқда.\nСанаб кўрмадик, аммо фестивалнинг бош меҳмони АҚШда жиноий жавобгарликдан қочиб Россия ватандошлигини олган актёр Стивен Сигал экани аëн.\nЎзбек кинофестивалига таклиф қилинган меҳмонлар унинг тадбирлари аксарият рус тилида ўтказилаётганидан таажжубларини изҳор қилишди.\n«Икки кундан буён нуфузли актёрлар билан учрашувлар бўляпти. Исроилликлар билан инглизча, турклар билан ҳам, инглизлар билан ҳам, ҳатто ватандошимиз (АҚШда истиқомат қилувчи) таниқли режиссёр Баҳодир Йўлдошев билан ҳам мулоқотлар русча бўлди.\nМайли, биз рус тилини ҳам яхши биламиз. Тушунамиз. Аммо қачонгача тушунамиз?! Энг қизиғи, қардош халқ турк актёрларига Рашид Маликов бошловчилик (модераторлик) қилди. У русча сўзлади, турклар туркча гапирди… Зўр-а?!» дея киноя қилди бу ҳолатни журналист Дилобар Аслиддин қизи.\nАнжуман ташкилотчиларидан бири Фирдавс Абдухолиқов. Фото: Podrobno.uz\nАнжуман расман совет даврида Ўзбекистон ССРда ўтказилган Осиё, Африка ва Лотин Америкаси кинофестивалининг давоми сифатида тақдим қилинмоқда. 1950-1988 йилларда ўтказилган бу кинофестивалнинг қайта тиклангани коммунистик зеҳниятдаги раҳбарларнинг нафталинли ностальгик орзусининг ижоби ўлароқ кўринади.\n«Элтуз» муассисларидан бири рассом Тузнинг фикрича, сайлов арафасида бундай тадбирга миллионлар сарфланиши ўринсиз:\n“Мен бу фестивалнинг кераги йўқ деб айтаман. Нега? Чунки бу Тошкент фестивали деб аталса ҳам СССР тадбири ва совуқ уруш маҳсулоти эди. 1946 йили СССР ва Ғарб блоклари вужудга келди. Иқтисодий ва мафкурий қарама-қаршилик бошланди.\nБу 1980 йилгача давом этди. Дунë икки лагерга бўлинди. Ғарб ва социалистик лагер. Аммо шу икки лагер ўртасида аросатда қолган давлатлар бор эди. Қолоқ, оч, юпун ва диктаторчалар бошқарган бу давлатлар Осиё, Африка ва Лотин Америкаси давлатлари дейиларди.\nУлар олган кинолар стандарти А русумдаги Ғарб фестиваллари даражасига тортмасди. Иккинчидан, Куба ва Вьетнамдаги коммунистча ташвиқот усулидаги кинони кино деб ҳам бўлмасди. Хуллас, дунëнинг олтидан бирини эгаллаган СССР катта оға бўлиб, бу микродавлатлар учун кинофестиваль қилиб берди. СССР тугади ва бу фестиваль ҳам тугади. СССР билан киндиги бир эди унинг.\nЭнди ҳатто денгиз чегараси бўлмаган, Россияга қарам ва қарз давлат Ўзбекистон «катта акалик» қила олмайди. Ўзига эн бўлмаган бировга енг бўладими? Бу худди Варшава шартномасини тиклаш каби хом хаëл. Менинг жаҳлим чиққани шуки, давлат раҳбарида жиддийлик йўқ.\nНима, қачон, қаерда, нима учун, деган нарсадан бехабар. Ҳатто Гулнора буни тушуниб, янги форматдаги “Олтин гепард” кинофестивали қилишга уриниб кўрди, аммо ўхшамади. Ўхшаши учун киноакадемия бўлиши керак. Маданият ва иқтисодий қудрат керак. Аҳоли зомбилашиб, мулозимлар кинолардаги ўпиш саҳнасини қайчилайдиган урод режимга фестиваль иссиқлик қилади.\nБир пайтлар Эроннинг зомби аҳолиси кинотеатрга ўт қўйганди. Ҳозир «хазон.ўз»лар хазон қилган зомбиланд аҳолиси ҳам кинотеатрларга ўт қўйишга гугурт изламоқда. Худди янги йил арчаларни ëқиб юборган каби”.\n"Ҳатто турк актёрлари иштирокидаги анжуманлар ҳам рус тилида олиб борилди"\nЛондондаги Шарқшунослик ва Африка тадқиқотлари марказининг Ўзбекистон бўйича таҳлилчиси Алишер Илҳомовнинг таъкидича, Тошкент фестивали ўз бошқарувини ялтироқ қилиб кўрсатиш илинжида бўлган раҳбариятнинг руҳий бесаранжомлиги, холос:\n«Совет Ўзбекистони давридаги кинофестиваль билан таққослаш ҳозирги замон фойдасига эмас. Ўтган фестивалларда форум ташкилотчиларининг мафкуравий қуюшқони боис, асосий эътибор учинчи дунё прогрессив киноси фильмлари дастурига қаратилди.\nТошкентга ҳар икки қитъадан ҳам кўплаб яхши фильмлар олиб келинган. Ҳозирги фестиваль эса бир-бирига мос келмайдиган иккита томоннинг бирлашмасидан иборат бўтқа ва бачканалик апофеозига айланди. Мазмун жиҳатидан «аля-совет носталжик» ва шакл ва услуб нуқтаи назаридан Канн (Франция) фестивалининг ташқи башанглик томонига тақлид. Энг кулгилиси эса фильм фестивали доирасида Тошкетда Ҳолливуд шон-шараф хиёбонидан нусха кўчирилгани бўлди.\nШу билан бирга, кинога умуман алоқаси бўлмаган кино актёри, сценарий муаллифи ёки режиссёр эмас, поп қўғирчоқ Филипп Киркоров матбуот ва жамоатчилик диққат марказига айланди. Унинг рангли кўриниши ва айни пайтда «севувчи ўзбек киноси» туфайли таниб олиш осон (ахир, Тошкент – нон шаҳри).\nКўриниб турибдики, кинофестивалнинг кўринишига ўзбек киноси бошлиғи ва медиамагнат Абдухолиқов, яқинда бошқа “аслзода башанглар” гуруҳи аъзоси Гулнора (ҳозир қамоқда жазо ўтаëтган Гулнора Каримова) таъсир кўрсатди.\nШундай қилиб, бу фестиваль узлуксиз пиар спектаклга айланди, унда фильмлар дастури, улар олиб бораётган ғоялар ўнинчи планга сурилади. Буларнинг барчаси, албатта, кулгили кўринади”.\nОсиë, Африка ва Лотин Америкаси киночилари иштирокидаги Тошкент халқаро кинофестивали 1968 йилдан бошлаб 1988 йилгача ўтказиб келинган. “Тинчлик, ижтимоий тараққиëт ва халқлар озодлиги учун” деган шиор остида ўтган кинофестиваль 100 га яқин мамлакатдан келган киночилар анжумани сифатида шуҳрат қозонган эди.\ndata-title="Раҳбар кўнгилхушлиги учун ўтказилаëтган кинофестиваль" data-description="<!-- wp:paragraph --> <p>Тошкентда иш бошлаган халқаро кинофестивалнинг бош қаҳрамони рус поп ашулачиси Киркоров бўлди. Ташкилотчилар эса фестивалга 37 давлатдан ..." data-image="https://eltuz.com/wp-content/uploads/2021/09/rasm4298374.png" data-url="https://eltuz.com/video/218668/" data-services="facebook,odnoklassniki,twitter,telegram" data-counter="ig">\nТиббиётга оид «The Lancet» интернет нашри 3 апрель куни эълон қилган, 195 давлатни қамраган тадқиқот натижасига кўра ёмон овқатланиш ...\nНозим жаллод ўлди\nЎзбекистон жазони ижро этиш тизимида “биринчи рақамли жаллод” сифатида ном чиқарган Нозим Жумаев биринчи апрель куни Бухорода кўмилди. Бундан олдин у ...


Ниқоб таққан шамсияли кишилар яна қозоқ журналистларига ҳужум қилмоқда (ВИДЕО)\n25 май 2020, Тошкент вақти: 05:32\nНиқоб ва шамсия Қозоғистонда журналистларга қарши кураш воситасига айланган.\nПенсионер Эрназар Пернеев 26 октябрда Қозоғистон Чимкент шаҳрининг “Наврўз” майдонига етиб келиши билан шаҳар ҳокимлиги вакилига дуч келди.\n‒ Биласизми, расман рухсат этилмаган митинг қилиш учун бу ерга келиш мумкин эмас, ‒ деди вакил Пернеевга фаолияти тақиқланган “Қозоғистон демократик танлови” (ҚДТ) ташаббуси билан ўтказилаётган норозилик намойишини назарда тутиб.\n‒ Биз бу ерда ўтказаётган йиғин қозоқ миллати манфаатларига тегишл ва Хитойнинг ёйилаётган таъсирига қаршидир, ‒ дея жавоб берди Пернеев, “Озодлик” радиоси вакиллари эса суҳбатни тасвирга олди. ‒ Бу – келажагимизга тегишли. Шунинг учун рухсат берилган ёки берилмаганининг аҳамияти йўқ.\nҚўққисдан қўлига шамсия тутиб олган икки ниқобли киши Пернеев билан “Озодлик” радиоси камераси ўртасига туриб олди.\n‒ Булар кимлар? ‒ дея сўради Пернеев ҳайрон бўлиб, ниқобли кишилар эса “Озодлик” камерасини тўсиш ва у бошқа гапларни гапиришига халақит бериш учун шамсияларини очиб юборди.\nНиқоб тутиб олган шамсияли кишилар\nБу кейинги пайтларда номаълум кишиларнинг уюшган гуруҳлари ҳокимият идоралари раҳбарлигида мустақил журналистларга Қозоғистондаги норозилик намойишлари ҳақида хабарлар тайёрлашга халақит бераётган ҳолларнинг сўнггисидир. Айниқса, қочқиндаги собиқ банкир ва бизнесмен Мухтар Аблязов етакчилик қилаётган ҚДТ уюштираётган тадбирларда бу усул кенг қўлланмоқда.\nИюнь ва августда ниқобли кишилар пойтахт Нур-Султон, Олмаота ва Чимкентдаги митинглар чоғида шамсиялардан кўп фойдаланди.\nАйниқса, улар норозилик намойишида ҳибсга олинган кишиларни ташиётган автобуслар ёнига туриб олиб, журналистлар намойишчиларни ҳибсга олиш жараёнини тасвирга олишига халақит бериш билан шуғулланади.\nГарчи Қозоғистонда журналист фаолиятига халақит бериш жиноят ҳисобланса-да, полиция бирор марта шамсияли кишиларни қонунбузарлиги учун на ҳибсга олди ва на уларга айблов эълон қилди.\n“Озодлик” радиоси ходими тасвирга олган бир видеоматериалда ниқоб тутиб олган шамсияли кишилар ҚДТ режалаштирган митинг ўтказилаётган ерда полиция машиналаридан тушиб келаётгани акс этган эди.\nНур-Султонда полиция бошлиғи ўринбосари Бахитжан Малибаев шундоқ ёнида “Озодлик” журналистлари ишига халақит бераётган шамсияли кишиларга чора кўришдан бош тортди.\n“Озодлик” радиосининг қозоқ хизмати номидан иш кўрувчи адвокат Айман Умарова ҳуқуқни ҳимоя қилиш идораларига июндан бери радионинг ҳужумга учраган ёки шамсияли ва бошқа “номаълум” кишилар ишига халақит берган 10 нафар журналист номидан расмий шикоятномалар топширди.\nУмарова Нул-Султон ва Алмати полициясини “номаълум” ҳужум уюштирган кишиларни ҳибсга олишни ва уларга қарши жиноят иши қўзғатишни истамагани учун ўшаларга шерик деб ҳисоблайди.\nГарчи прокурорлар 2 ой ичида тергов қандай кетаётгани ҳақида ҳисобот бериши ёки шикоятни кўриб чиқиш “рад этилгани” хусусида расмий билдирув беришга мажбур бўлса-да, Умарова ҳалигача баъзи ҳолатлар бўйича расмий жавоб ола билмади.\nБошқа ҳолатлар бўйича фақат шикоятлар полициянинг тегишли маҳаллий бўлинмаларига юборилгани ҳақида маълумот олди, холос.\nУмарова энди Қозоғистон бош прокуратурасига терговчилар устидан чора кўрмагани учун даъво аризаси тайёрлаётганини айтди.\n− Полиция ходимлари шамсияли кишилар билан ушбу ноқонуний хатти-ҳаракатларни бирга содир этган, деб ўйлайман, − деди Умарова. – Улар ўша кишиларга журналистларга қарши жиноят содир этишга шароит яратиб берди.\nАслида Қозоғистонда журналистлар ишига ҳокимият идоралари кўрсатмаси билан фақат шамсияли кишилар халал бераётгани йўқ.\n22 июлда адвокатлар ва инсон ҳуқуқи ҳимояси фаоллари Қозоғистоннинг инсон ҳуқуқи бюроси бош қароргоҳида матбуот конференцияси ўтказмоқчи бўлганида 20 га яқин кимлиги номаълум спортчи аёл тадбирга бостириб кириб, “тасвирга олма” деган бақириқлар билан журналистларни калтаклаган ва камераларини синдириб ташлаган эди. Ҳужум қилинганлар “Озодлик” радиоси, хусусий “Олмаота ТВ” ва “КазТАГ” ахборот агентлиги мухбирлари ва тасвирчилари эди.\nГарчи ҳужум қилганлар тасвирга тушиб қолган бўлса-да, уларнинг бирортаси на ҳибсга олинди ва на уларга нисбатан айблов эълон қилинди.\nОлмаота полицияси 22 июндаги ҳужумда иштирок этган аёлларни топа олмаётгани учун ҳам жавобгарликка тортмаётганини айтди.\n“Номаълум” қозоқлар гуруҳи “Озодлик” радиоси ходимлари ва бошқа журналистлар фаолиятига 22 ноябрда полиция Остона шаҳрининг номи истеъфога чиққан президент Нурсултон Назарбоев шарафига Нур-Султон деб ўзгартирилишидан норози бўлган ҚДТ намойишчиларини таъқиб қилишга тушган пайтдан бошланган эди.\nЎша куни анъанавий кийим кийиб олган қозоқлар рақсга тушиб, қўшиқ айтиб, “Озодлик” камералари тасвирга олишига халақит берган бўлса, бошқалар тадбир ёритилишини қўлларидаги газеталарни ёйиб олган ҳолда тўсиб қўйган эди.


Трамадол Ланнахер таблеткалар – Meducate.uz – Дорилар ҳақида барча маълумотлар ўзбек тилида\nТрамадол Ланнахер таблеткалар\nHome Йўриқномалар Трамадол Ланнахер таблеткалар\nДори шакли: плёнка қобиқ билан қопланган, ичга қабул қилиш учун таблеткалар 50 мг\nфаол модда: 50 мг трамадол гидрохлориди,\nёрдамчи моддалар: натрий кроскармеллоза, сувсиз коллоид кремний диоксиди, микрокристалл целлюлоза, повидон, магний стеарати;\nқобиғининг таркиби: 30% ли полиэтилакрилат дисперсияси, макрогол 6000, гипромеллоза 5 mPa, тальк, титан диоксиди.\nТаърифи: думалоқ, оқ рангли плёнка қобиқ билан қопланган, икки томони қавариқ, синдириш чизиқчасисиз таблеткалар.\nТрамадол Ланнахер – марказий таъсирга эга кучли оғриқ қолдирувчи восита, циклогексанол ҳосиласи. Марказий нерв тизимидаги специфик опиоид рецепторларнинг носелектив агонисти ҳисобланади ва оғриқ сезувчанлигини камайтиради. Оғриқ қолдирувчи бошқа таъсир механизми бўлиб нейронлар томонидан норадреналин ва серотонинни қамраб олишини сусайиши ҳисобланади. Терапевтик дозаларда нафасни сусайтирмайди. Оғриқ қолдирувчи таъсири қабул қилгандан 15-30 минутдан кейин ривожланади.\nТрамадол Ланнахер ичга қабул қилингандан кейин меъда-ичак йўлларидан деярли тўлиқ сўрилади. Трамадол Ланнахер биокираолишлиги тахминан 70% ни ташкил қилади. Трамадол ва унинг метаболитлари сийдик билан чиқарилади, ярим чиқарилиш даври 6 соатни ташкил қилади.\nКучли ва ўртача жадалликдаги оғриқ синдромида;\n– оғриқли диагностик ёки даволовчи муолажалардаги ўтказишдаги оғриқсизлантиришда қўлланади.\nТрамадол Ланнахер шифокор кўрсатмаси бўйича қўлланилади, препаратнинг дозалаш тартиби индивидуал равишда, оғриқ синдромини яққоллигига ва беморнинг сезувчанлигига қараб танланади.\nДаволаш давомийлиги шахсий равишда белгиланади, препаратни даволаш нуқтаи назаридан маъқулланган муддатидан ортиқ буюриш мумкин эмас. Одатдаги бошланғич дозаси – 1 таблетка (50 мг) ичга етарлича миқдордаги сув билан қабул қилинади. Овқат қабул қилиш препаратни сўрилишига таъсир қилмайди. 30-60 минут самараси бўлмаса яна 1 таблетка қабул қилиш мумкин; кучли оғриқларда бир марталик доза 100 мг (2 таблетка) ни ташкил қилиш керак. Максимал суткалик доза 400 мг (8 таблетка) ни ташкил қилади.\n1 ёшдан 12 ёшгача болаларга, зарурати бўлганида трамадолни бошқа чиқарилиш шаклларини (инъекция учун эритма, ичга қабул қилиш учун томчилар) буюриш тавсия этилади, бир марталик доза 1-2 мг/кг ташкил қилади.\n– терлаш, бош айланиши, бош оғриғи, холсизлик, толиқиш, тормозланиш, уйқучанлик, уйқуни бузилиши, онгни чалкашиши, ҳаракат координациясини бузилишлари\n– МНТ рағбатлантириш (асабийлик, ажатация, хавотирлик, тремор, мушаклар спазми, эйфория, эмоционал лабиллик, галлюцинациялар)\n– марказий генезли тиришишлар (антипсихотик воситаларни бир вақтда буюрилишида)\n– депрессия, амнезия, когнитив фаолиятини бузилишлари, парестезиялар, юришдаги чайқалишлар\n– оғизни қуриши, кўнгил айниши, қусиш, ютинишни қийинлашиши, метеоризм, абдоминал оғриқлар, қабзият, диарея\n– тахикардия, ортостатик гипотензия, гипертензия, синкопе, коллапс, вазодилатация\n– узоқ вақт қўлланганда дорига қарамлик ривожланиши мумкин\n– препаратни кескин бекор қилинганда “бекор” қилиш синдроми кузатилиши мумкин.\nтрамадол гидрохлориди ёки опиоидларга юқори сезувчанлик\nалкоголь, ухлатувчи, оғриқ қолдирувчи ёки психотроп препаратлар (яъни марказий нерв тизимига таъсир қилувчи) билан ўткир заҳарланиш\nмоноаминооксидаза ингибиторларини бир вақтда қўллаганда ва улар бекор қилингандан кейин икки хафталик даврда\nнаркотикларни бекор қилиш синдроми\nназорат қилиб бўлмайдиган тутқаноқ\nТрамадол Ланнахерни марказий нерв тизимига сусайтирувчи таъсир кўрсатувчи дори воситалари (умумий анестезия учун воситалар, ухлатувчи препаратлар, антипсихотик препаратлар, анксиолитиклар, антидепрессантлар) билан бир вақтда қўлланганида бир бирини таъсири кучайтиради, шу жумладан нафас марказини фаоллигини сусайишига олиб келади.\nКарбамазепин ва бошқа метаболик ферментлар индукторларини қўллаш Трамадол Ланнахерни оғриқ қолдирувчи самарасини яққоллигини ва давомийлигини сусайтиришга олиб келади. Наркотик анальгетиклар (тримеперидин, фентанил, бупренорфин ва бошқалар) билан бирга қўллаш, ўзаро таъсирини кутилмаган самаралари туфайли тавсия этилмайди.\nТрамадол Ланнахер наркоманияси бўлган беморларда, онгни чалкашишида, нафас маркази фаолиятини пасайишида, бош мия гипертензиясида, бош мия жароҳатларида, тутқаноқ синдромида, “ўткир” қоринда эҳтиёкорлик билан қўллаш керак.\nЖиддий буйрак ва жигар етишмовчилиги бўлган пациентларда эҳтиёткорлик билан қўллаш керак.\nПрепарат билан даволаниш даврида алкоголни истеъмол қилиш мумкин эмас.\nНожўя реакциялар пайдо бўлиши мумкинлиги туфайли диққатни юқори ва психомотор реакцияларнинг юқори тезлигини талаб қилувчи фаолият турлари билан шуғулланиш тавсия қилинмайди.\nСимптомлари: кўнгил айниши, қусиш, кўз қорачиғини кенгайиши, артериал босимни пасайиши. Трамадол гидрохлориди дозасини ошириб юборилишининг энг хавфли асоратлари нафасни қийинлашиши ва тутқаноқ хисобланади.\nДаволаш: меъдани ювиш, адекват ўпка вентиляциясини тутиб туриш ва ихтисослашган бўлим шароитларида симптоматик даволаш. Нафас сусайиши ҳолларида антидот бўлиб налоксонни, тиришишларда диазепамни қўллаш мақсадга мувофиқдир.\n50 мг дан қобиқ билан қопланган 20 дона таблеткалар.\nБлистерлар қўллаш бўйича йўриқномаси билан картон қутига жойланади.


Дунёдаги энг яхши машина унвонини олиш учун даъвогарлар эълон қилинди\n23:48 / 03.10.2016\n"Жаҳон йил автомобили" (World Car of the Year, WCOTY) танлови ташкилотчилари 2017 йилнинг энг яхши машинаси унвони учун даъвогарлик қилувчи автомобиллар рўйхатини чоп этдилар. Танловда ғолиблик учун 22 та модель курашади.\nWCOTY вакиллари шунингдек "Йилнинг нуфузли автомобили/спорткари" (13 та модель) ва "Йил яшил автомобили" (11 та модель) тоифалар учун номзодларни ҳам маълум қилишди. Бундан ташқари, танловга янги – "Шаҳар автомобили" номинацияси киритилди. Бу унвонга 8 та модель даъвогарлик қилмоқда.\nТанлов ҳакамлар ҳайъатини 20 та давлатдан 70 га яқин автомобиль журналистлари ташкил қилади. Ғолиблар 2017 йил 17 апрелда Нью-Йорк автосалони доирасида эълон қилинади.\nОхирги танлов ғолиби Mazda MX-5 родстери бўлганди. 2016 йилнинг энг яхши нуфузли автомобили "еттинчи" BMW, спорткари Audi R8 купеси бўлган. "Яшил автомобиль" унвони Toyota Mirai’нинг водородда ҳаракатланувчи вариантига насиб қилган. Йилнинг энг яхши дизайни Mazda MX-5’га берилганди.\nтанлов "Жаҳон йил автомобили"


Жиззахда тайёр кийим-кечак ишлаб чиқариш ҳажми 9,3 фоизга кўпайди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахда тайёр кийим-кечак ишлаб чиқариш ҳажми 9,3 фоизга кўпайди\nЖиззах вилоятида жорий йилнинг ўтган даврида тайёр кийим-кечак ишлаб чиқариш ҳажми 9,3 фоизга кўпайиб, 160 миллиард сўмни ташкил этди.\nҲудудда тайёр маҳсулот ишлаб чиқаришни рағбатлантириш ва кенгайтиришга қаратилаётган эътибор самарасида истеъмол товарларининг саноатдаги улуши сезиларли даражада ортди.\nПахтакор туманидаги “Bunyod-dur teks” МЧЖга ҳудуддаги бўш турган бино “ноль” харид қийматида берилиб, тайёр трикотаж маҳсулотлари ишлаб чиқариш лойиҳасини амалга оширишга бир йил аввал киришилган эди. Тижорат банкининг 4 минг долларлик кредити кўмагида Германия ва Туркиядан келтирилган замонавий технологиялари билан жиҳозланган корхонанинг биринчи босқичи жорий йил ўртасида ишга туширилди.\nАйни пайтда корхонанинг тикувчилик цехида 50 иш ўрни яратилиб, кунига 5 мингта болалар кийими ишлаб чиқарилмоқда.\n– Корхона тўлиқ иш бошлагач, йилига 150 миллион дона тайёр кийим ишлаб чиқарилади, – дейди масъулияти чекланган жамияти иш бошқарувчиси Бобир Мамасолиев. – Шунингдек, ишлаб чиқариш жараёнига бичиш-тикиш, гул босиш, қадоқлаш жараёнлари тўлиқ қамраб олинади. Маҳсулотнинг асосий қисмини экспортга йўналтириш мўлжалланган.\nКорхона лойиҳа қувватига эришгач, иш ўринлари 200 тага етказилади.


Жезуалду Феррейра: Фалсафамиз — ҳар бир ўйинда кўпроқ гол уриш - Offside.uz – Offside'да бўлинг, офсайдда қолманг!\nЖезуалду Феррейра: Фалсафамиз — ҳар бир ўйинда кўпроқ гол уриш\nБугун Қаршидаги “Марказий” стадиони анжуманлар залида, “Насаф” – “Ас-Садд” учрашуви олдидан матбуот анжумани бўлиб ўтади. Матбуот анжуманининг дастлабки қисмида меҳмонлар клуби бош мураббийи Жезуалду Феррейра ва жамоанинг 5-рақамдаги ярим ҳимоячиси Жугурза Ҳамрун иштирок этишди.\n"Бизни яхши кутиб олишгани учун мезбонларга ташаккуримни билдираман. Биз эртага бўладиган ўйинга тайёрмиз. Ўйин қизиқарли бўлишини олдиндан айтишим мумкин.\nТаркибимизда айрим йўқотишлар бор. Масалан Хавини Қаршига олиб келмадик, унинг жароҳати бор. Аммо жамоамизда майдонга тушадиган футболчилар етарли, улар ўйинга тайёр.\nЖамоамизда руҳий ҳолат жойида. Чемпионатимизнинг бўлиб ўтган ўйинида мағлуб бўлдик, бу мағлубият аламли бўлди, лекин ОЧЛ ўйинларида натижаларимиз яхши. Олдимизда қийин ўйинлар кутиб турибди. Аммо бўлажак ўйинларда ҳам ижобий натижаларга эришишга ҳаракат қиламиз.\nБиз “Насаф”нинг ўйинларини кўриб чиқдик, яъни ўрганиб чиқдик. Рақибимиз ҳимоядан ҳужумларга тез ўтадиган ўйин кўрсатади. Жамоамизда бир фалсафа шаклланган, бу ҳам бўлса, ҳар бир учрашувда кўпроқ гол уриш.\nГуруҳимиздан кучли жамоалар жой олишган. Ўтган учрашувларда 6 очко тўплаган бўлсакда, ўзимизни етакчи ҳисобламай олмаймиз. Олдинда муҳим ўйинлар бор. Рақибимиз “Насаф” ҳам шундай кучли жамоа ҳисобланади. Мана сизларда миллий чемпионат старт олди. Демак, рақибимиз “Насаф”нинг ҳам борган сари ўйинлари кучайиб бораверади", — деди Жезуалду Феррейра.\n"Эртага бизни қийин ўйин кутиб турибди, бу ўйинга яхши тайёргарлик кўрдик. Жамоадошларим ўйинга тайёр, эртага ғалаба учун майдонга тушамиз. Ўзбек футболидан яхши хабарим бор. Масалан Сардор Рашидов бизни чемпионатда тўп тепган. Аммо мен рақибнинг қандай кучга эгалигига эътибор бермайман. Биз учун рақиб ким бўлишини унчалик аҳамияти йўқ", — деди Жугурза Ҳамрун.\n04/03, 20:10 0